text:
Рөстәм Хәмитов «Йыл кешеһе» конкурсы еңеүселәре һәм республика киң мәғлүмәт сараларының баш мөхәррирҙәре менән осрашты Фото: Башҡортостан Башлығының матбуғат хеҙмәте
Рөстәм Хәмитов «Йыл кешеһе» конкурсы еңеүселәре һәм республика киң мәғлүмәт сараларының баш мөхәррирҙәре менән осрашты
Рөстәм Хәмитов «Йыл кешеһе» конкурсы еңеүселәре һәм республика киң мәғлүмәт сараларының баш мөхәррирҙәре менән осрашты Фото: Башҡортостан Башлығының матбуғат хеҙмәте
ӨФӨ, 2015 йыл, 29 декабрь. /«Башинформ» мәғлүмәт агентлығы, Александр Смирнов/.
Өфөләге Конгресс-холда Башҡортостан Башлығы Рөстәм Хәмитов «Йыл кешеһе» конкурсы еңеүселәре һәм республика киң мәғлүмәт сараларының баш мөхәррирҙәре менән осрашты.
«Республика Башкортостан» гәзите уҙғарған бәйгелә мәҡәлә геройҙары – төрлө эшмәкәрлек өлкәһе вәкилдәре ҡатнашты. Төп талаптар – әүҙем тормош позицияһы, коллективты, республиканы һәм илде үҫтереүгә өлөш индереү. Конкурсҡа йомғаҡ яһауҙа журналистар менән бергә гәзит уҡыусылар ҙа ҡатнашты. Улар конкурсанттар тураһында мәҡәләләрҙе шылтыратыуҙар, хаттар ярҙамында баһаланы, баҫманың сайтында комментарийҙар ҡалдырҙы.
Осрашыу барышында производствоны, ауыл хужалығын, мәғарифты һәм мәҙәниәтте үҫтереү мәсьәләләре тикшерелде.
Мәҫәлән, Стәрлетамаҡ емеш-питомник совхозы директоры Гөлиә Мәннәнова менән әңгәмәлә Рөстәм Хәмитов республикала еләк-емеш эшкәртеү булмау мәсьәләһен күтәрҙе.
– Үҙебеҙҙең алмаларҙы ҡуйырға урын тапмайбыҙ, әммә шул уҡ ваҡытта сит илдә етештерелгән джемдар һатып алабыҙ. Бында эшләргә нимә ҡамасаулай? – тип билдәләне республика Башлығы.
Төбәк етәксеһе фекеренсә, проблеманы хәл итеү өсөн кооперативтар асырға кәрәк. Был йүнәлештә тәүге аҙым яһалған – республика Йәшелсәселәр һәм үҫемлекселек белгестәре ассоциацияһы булдырылған, тип яуапланы Гөлиә Мәннәнова.
Әлшәй районы Сурай ауылы мәктәбе директоры Зәкиә Солтангәрәева күрше ауылдарҙан балаларҙы йәлеп итеү иҫәбенә аҙ комплектлы мәғариф учреждениеһын һаҡлап ҡалыу тәжрибәһе менән уртаҡлашты.
Конкурс лауреаттары араһында Бүздәк районынан Фәвил һәм Шәфәғәт Хәбибрахмановтар бар. Әлеге мәлдә уларҙың крәҫтиән-фермер хужалығы юғары технологиялы йәшелсәселек комплексын төҙөү буйынса өҫтөнлөклө инвестиция проектын ғәмәлгә ашыра.
– Хәбибрахмановтар ғаиләһе ышаныслы, үҙаллы эшләү өлгөһө булып тора. Беҙ ярҙам иттек, әммә иң мөһиме – ғаиләнең маҡсатҡа ынтылышы, – тине республика Башлығы. – Бөгөн беҙҙә йәшелсә етмәй, үҙебеҙҙе 70 процентҡа ғына тәьмин итәбеҙ. Шул уҡ ваҡытта ябыҡ тупраҡта йәшелсә үҫтереү буйынса алда барабыҙ. Ошо йүнәлештән ситкә тайпылырға ярамай.


c: text/html

text:
Фото:
Нефтекамала юл хәрәкәте хәүефһеҙлеге буйынса иң яҡшы телетапшырыуға конкурс иғлан ителде
Фото:
Нефтекама ҡалаһы ҡала округы хакимиәте юл хәрәкәте хәүефһеҙлеге тураһында иң яҡшы тематик телетапшырыуға конкурс иғлан итте.
Конкурс «2008-2010 йылдарҙа Нефтекама ҡалаһында юл хәрәкәте хәүефһеҙлеген арттырыу» маҡсатлы программаһы нигеҙендә үткәрелә. Урындағы властар был программа саралары юл хәрәкәтендә ҡатнашыусыларҙа тәртип мәҙәниәтен күтәреүгә булышлыҡ итер, тип өмөтләнә.
Тапшырыу 30 минуттан ашмаҫҡа тейеш. Конкурста ҡатнашыуға урындағы бөтә телекомпаниялар ҙа саҡырыла. Заявкалар 1 октябргә тиклем ҡабул ителә, унан һуң еңеүсе билдәләнәсәк һәм иң яҡшы тапшырыу эфирға биреләсәк.

robotstxt: allowed

filter: keep


text:
Фото:
Балалар омбудсмены Өфөлә граждандарҙы ҡабул итте
Фото:
Башҡортостан Республикаһының Бала хоҡуҡтары буйынса вәкиле Милана Скоробогатова граждандарҙы шәхси ҡабул итеү ойошторҙо. Осрашыу Дмитрий Медведевтың төбәк Йәмәғәт ҡабул итеү бүлмәһендә уҙҙы.
Борсоған һорауҙар менән балалар омбудсменына биш кеше килде. Республика халҡы торлаҡ шарттарын яҡшыртыу мәсьәләләре, баланы ҡиммәтле дауалауҙа ярҙам кәрәклеге менән мөрәжәғәт итте, бәлиғ булмағандарҙың хоҡуҡтарын ҡыҫыуға зарланды.
Милана Скоробогатова билдәләүенсә, бөгөн төп бурыс – ғаилә институтын нығытыу. Бының өсөн шарттар булдырырға кәрәк. Мәктәптә яңы дәрес – ғаилә ғилеме – ярайһы уҡ өлөш индерергә тейеш. Һынауҙы баш ҡаланың ҡайһы бер мәктәптәрендә үткәрәсәктәр.
— Июлдә туғыҙынсы һәм ун беренсе синыф уҡыусылары өсөн яңы дәресте өйрәтәсәк тәүге уҡытыусыларҙы әҙерләү тамамланасаҡ. Тәүге бурыс – яуаплы ата-әсәлек, — тип билдәләне Милана Скоробогатова.
Осрашыу барышында яңғыраған бөтә мәсьәләләрҙе лә Башҡортостанда Бала хоҡуҡтары буйынса вәкил үҙ контроленә алды.


text:
Үзбәкстан - хеҙмәт мигранттары буйынса беренсе урында
Үзбәкстан Башҡортостан Республикаһына хеҙмәт мигранттары һаны буйынса беренсе урынды биләй. Был турала Рәсәй Федераль миграция хеҙмәтенең БР буйынса идаралығы ҡарамағындағы Ижтимағи-консультатив советтың күсмә ултырышында идаралыҡ начальнигы урынбаҫары Хәмит Нафиҡов хәбәр итте.
Бөгөн республикала эшләүсе 27,8 мең сит ил кешеһе иҫәбенән 14 меңдән ашыуы Үзбәкстандан килгән. Уларҙың күбеһе төҙөлөштә (алты меңдән ашыу кеше), ауыл хужалығында (3,7 мең), коммерция эшмәкәрлегендә (ике меңдән ашыу кеше) мәшғүл.
Республикаға хеҙмәт мигранттары һаны буйынса икенсе урынды Вьетнам биләй (дүрт меңдән ашыу кеше), өсөнсө — Тажикстан (өс меңдән ашыу). Башҡортостанда шулай уҡ Азербайжандан, Төркиәнән, Әрмәнстандан, Ҡырғыҙстандан, Сербиянан, Украинанан, Ҡытайҙан килеп эшләүселәр ҙә байтаҡ.


text:
Башҡортостанда муниципалитеттар эшҡыуарлыҡты үҫтереүгә субсидия алыу мөмкинлегенә эйә
Башҡортостандың муниципаль берәмектәре эшҡыуарлыҡты үҫтереүгә субсидия алыу мөмкинлегенә эйә. БР Эшҡыуарлыҡ һәм туризм буйынса дәүләт комитеты 2012 йылға бәләкәй һәм урта эшҡыуарлыҡ субъекттарын үҫтереү буйынса республика программаһын тормошҡа ашырыу сиктәрендә түбәндәге саралар үткәреү хаҡында иғлан итә: бәләкәй һәм урта эшҡыуарлыҡ субъекттарын үҫтереү буйынса муниципаль программалар сараларына ярҙам итеү өсөн республиканың муниципаль берәмектәренә субсидия биреү буйынса конкурс; бәләкәй һәм урта эшҡыуарлыҡ субъекттарын үҫтереү буйынса муниципаль программаларҙы тормошҡа ашырыуға күп профилле муниципаль берәмектәргә (моноҡалаларға) субсидия биреү буйынса конкурс нигеҙендә һайлап алыу.
Документтар 2 майҙан 1 июнгә тиклем ҡабул ителә.


text:
Бынан бер нисә йыл элек Асҡын районына юл төшкәйне. “Һаумыһығыҙ, ауылдаштар!” байрамында ҡатнаштыҡ. Сара тау битләүендә үтте, һөҙәктә ауыл ята. Өҫтән ҡарап торһаң, эй матур инде. Ауылда быуаларҙың күплегенә иғтибар иттем. Һәр йорттоң ихатаһы, уның янында картуф баҡсаһы бар, унан һуң инде ялтырап быуалар теҙелгән. Улар әллә ни ҙур ҙа түгел, әммә һәр шәхси ихатала тиерлек быуа булыуы аптыратты.
Бынан бер нисә йыл элек Асҡын районына юл төшкәйне. “Һаумыһығыҙ, ауылдаштар!” байрамында ҡатнаштыҡ. Сара тау битләүендә үтте, һөҙәктә ауыл ята. Өҫтән ҡарап торһаң, эй матур инде. Ауылда быуаларҙың күплегенә иғтибар иттем. Һәр йорттоң ихатаһы, уның янында картуф баҡсаһы бар, унан һуң инде ялтырап быуалар теҙелгән. Улар әллә ни ҙур ҙа түгел, әммә һәр шәхси ихатала тиерлек быуа булыуы аптыратты.
Ғәҙәти булмаған был йән эйәләре үле һәм тере балыҡтарҙың ите менән туҡлана. Уларҙың 40 төрө бар. Төньяҡ һәм Көньяҡ ярымшарҙарҙың уртаса йылылыҡтағы һыуҙарында, шулай уҡ Төньяҡ Боҙло океанда йәшәйҙәр.
Балыҡ дөрөҫ һаҡланмағанда бик тиҙ боҙола. Яңы тотолғанының айғолағы асыҡ йәки ҡара-ҡыҙыл төҫтә. Ағарып торһа, тимәк, ул иҫкергән. Айғолаҡтар лайла менән ҡапланһа, күҙҙәре ағарһа, һаҫыҡ еҫ килһә, боҙолған була.
Ҡыҙыл балыҡ һөмбаш (лосось) ғаиләһенә ҡараған иң эре һәм ҡиммәтле балыҡтарҙан һанала. Оҙонлоғо 1,5-2 метрға, ауырлығы 60-80 килограмға етә. Буйы оҙонсай булғанға күрә, уны “ҡыҙыл суртан” тип тә йөрөтәләр.
Яһалма алдатҡыс емдәр силиконға (йомшаҡ), воблерҙарға һәм йылтырмаға (тимер) бүленә. Һәр береһенең үҙенсәлеге бар: тән формаһы, йөҙөү дәрәжәһе, тәрәнлеге, тирбәлеү йышлығы, төҫ, тауыш камераһы, алыҫҡа ырғытыу системаһы. Улар төрлө тәрәнлеккә иҫәпләнгән. Һыу өҫтө, һай һәм тәрән һыу алдатҡыстарын айырып йөрөтәләр.


text:
Республикала инвестициялар йәлеп итеү буйынса махсус орган булдырыласаҡ
— Республикаға инвестициялар йәлеп итеү буйынса махсус агентлыҡ булдырыу буйынса ҡарар ҡабул итергә планлаштырабыҙ, — тип хәбәр итте БР Президенты ҡарамағындағы Инвестицион мөхитте яҡшыртыу буйынса йәмәғәт советы ултырышында төбәк башлығы Рөстәм Хәмитов. – Бындай структура тейешле указға ҡул ҡуйғандан һуң эшләй башлаясаҡ.
Бынан тыш, республика Президенты иҡтисад өлкәһендәге хәлгә мониторинг буйынса маҡсатлы эшмәкәрлек алып барыу кәрәклеген билдәләне.
— Республика үҫешен билдәләгән һандарға дөрөҫ баһа биреү барыһы өсөн дә файҙалы буласаҡ, — тип һыҙыҡ өҫтөнә алды Рөстәм Хәмитов.
Шулай уҡ республика етәксеһе эшҡыуарлыҡ менән эшләү буйынса махсус структура булдырыу ниәте тураһында иҫкә төшөрҙө. Структура бәләкәй бизнес үҫешен планлаштырыу менән шөғөлләнәсәк, иҡтисад өлкәһендәге хәлде анализлаясаҡ һәм эшҡыуарҙарға өҫтөнлөклө йүнәлештәр буйынса тәҡдимдәр әҙерләйәсәк, тип планлаштырыла.
— Июндә инвестициялар буйынса агентлыҡ булдырырға тейешбеҙ, — тине Рөстәм Хәмитов. – Уның формаһы билдәләнәсәк әле. Артабан иҡтисади хәлгә мониторинг ойоштороу һәм эшҡыуарлыҡ менән эшләү хаҡында уйлаясаҡбыҙ. Июнь айында ниндәй ҙә булһа ҡарар ҡабул итергә тейешбеҙ.


text:
Ибн Баттута
Ибн Батту́та (ғәр. أبو عبد الله محمد ابن بطوطة, тулы исеме Ибн Баттута Әбү Абдаллаһ Мәхәммәд ибн Абдаллаһ әл-Лавати әт-Танджи; 25 февраль, 1304, Тәнжәр, Марокко — 1377, Фәс) — данлыҡлы ғәрәп сәйәхәтсеһе һәм илгиҙәр сауҙагәре. Ислам донъяһының барлыҡ илдәрен — Булғарҙан Момбасаға, Тимбуктунан Ҡытайға тиклем тотош урап сыҡҡан. Мальдив утрауҙарында 9 ай булғанда шундағы солтан ҡыҙына өйләнгән. «Подарок созерцающим о диковинках городов и чудесах странствий» тигән китап авторы.
Сәйәхәттәре[үҙгәртергә | вики-тексты үҙгәртергә]
1325 йылдың 14 июнендә Ибн Баттута Тәнжәрҙән Мәккәгә хажға юллана. Сәхәрә (Сахара) сүллегенән үткәндә сәйхәтен артабан дауам итеү теләге уяна. Ул Африкала, Урта һәм Алыҫ Шәреҡтә булып ҡайта.
Ибн Баттута Мысыр аша үтеп, Джиддәгә барырға йыйынғанда ырыу-ара һуғыштарға юлығып, Ҡәһирәгә кире ҡайта. Артабан Иерусалим, Дамаск (Шам), Мәккә, Басра, Бағдад тарафтарына юл ала.
1330 йылда Ибн Баттута Ҡыҙыл диңгеҙ аша Аденға килә (Йемен). Артабан Сомалиға юл тота. Африка ярҙарында урынлашҡан омбаса һәм Килва ҡалаларында ҡара кешеләрҙе күреп, шаҡ ҡата. Мәккәгә кире ҡайтыр өсөн ему пришлось совершить Фарсы ҡултығы һәм Ғәрәп ярымутрауын урап сығырғатура килә.
Кесе Азияға (Румға) сәйәхәте 1332 йылда башлана. Генуя карабында ул Алайаға, Антальяға, Лаодикеяға, Икониумға (Конья), Кайсериға, Себастияға килеп сыға. 1333 йыл аҙағында Синоп портына бара.
Ул яңынан-яңы сәйәхәттәргә ашҡынып тора. Кафа (хәҙер Феодосия) аша Солхат, Азов, шунан Кавказға юл тота. 1334 йылдың 6 майында сәйәхәтсе Алтын Урҙа ханы Узбек-хандың һарайына барып эләгә. Хан уны бик ҙурлап ҡабул итә. Яҡынса Биштау (Пятигорск) тирәһендә була был. Болғарға барыуы бәхәстәр уята. Нисек кенә булмаһын, Хажи-Тарханда (хәҙерге Әстрхан) булыуы билдәле. Ул хандың бер ҡатыны Баялун-хатунды (византия императорыАндроник III ҡыҙы), Константинополгә (хәҙер Истанбул) атаһы янына оҙатып барырға алына. Византияла ғәрәп сәйәхәтсеһе бер ай ҙа алты көн була. Бынан һуң Оло Иҙелгә(Волга) кире әйләнә, ноябрь уртаһында Һарай-Беркегә килә. 1334 йылдың 10 декабрендә Ибн Баттута Алтын Урҙа баш ҡалаһынан хорезм каруанына ҡушылып юлға сыға. Сарай-Джук аша Урта Азияға юллана.
Урта Азиянан Һиндостанға барып етә, унда 8 йыл йәшәй, ҡаҙый, факиһ булып эшләй. Күп мажаралар кисереп, Баттута йәнәһе Кантон портына етә, шунан Малайзия, Бенгалия , һиндостан аша Мароккоға барып сыға (1349). Ҡытайҙа булыуы шикле, сөнки яҙмаларҙа хата күп. 1350—1351 йылдарҙа Ибн Баттута дипломатик миссия менән Гранадаға ебәрелә.
1352 Ибн Баттута Африкаға сәйәхәткә сыға. Ҙур ауырлыҡтар менән ул Сахараны үтеп, Малиға етә, Нигер йылғаһына барып сыға[1].
Ибн Баттутаның иҫтәлектәре — урта быуаттағы Мали тураһында төп сығанаҡ булып тора.
Тарихи әһәмиәте[үҙгәртергә | вики-тексты үҙгәртергә]
Ибн Баттута барлығы 120 700 км юл үткән, быны хатта бөгөнгө транспорт мөмкинлектәре менән дә башҡарыу бик ауыр.Ҡайҙа булғанын Ибн Баттута бик тулы яҙып ҡалдырған. Тәүге тапҡыр Европала (латин)теленә тәржемә ителгән (1818) — «De Mohammede Ebn-Batuto Arabe Tingitano ejusque itineribus», шунан 1829 инглиз теленә — «The Travels of Ibn Batuta, translated from the abridged Arabic MS. Copies by Lec».
Рәсәй тарихы өсөн Алтын Урҙаның Үзбәк хан осоро ҡыҙыҡһыныу уята. 1874 йылда Петербургта ғәрәп текслы һәм француз теленә тәржемә менән сыға — (Voyages d’Ibn Batoutah. Texte arabe, accompagné d’une tradition par C. Defrémery et B.R. Sanuinetti)
Иҫкәрмәләр[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
- Милославский Г. В. Ибн-Баттута. — М.: Мысль, 1974. — 80 с. (Замечательные географы и путешественники).
- Тимофеев И. В. Ибн Баттута. — М.: Молодая гвардия, 1983. — 270 с.
- Ибрагимов Н. Ибн Баттута и его путешествия по Средней Азии. — М.: Наука, 1988.
Һылтанмалар[үҙгәртергә | вики-тексты үҙгәртергә]
- Отрывки из сочинения Ибн Баттуты на сайте Восточная Литература


text:
БР Төҙөүселәр союзы ағзалары квалификацияһын күтәрә
Ойошмалар — Башҡортостандың Төҙөүселәр союзы ағзалары квалификацияһын күтәрәсәк. БР Төҙөүселәр союзы Советы ошондай ҡарар ҡабул итте. Биш йылға бер тапҡыр квалификация күтәреү менән аккредитация үткән белем биреү ойошмаһы шөғөлләнәсәк.
Бынан тыш, пландан тыш квалификация күтәреү үткәрелеүе лә ихтимал. Хеҙмәтсәндәр белеменең етерлек булмауы асыҡланыуы, вазифаға тәғәйенләнеү йәки икенсе эшкә күсерелеү, шулай уҡ бер йылдан ашыу эшләмәү уны үткәреүгә нигеҙ булып тора.
БР Төҙөүселәр союзынан хәбәр итеүҙәренсә, квалификация күтәреү имтихандар ярҙамында үткәрелә. Аккредитация үткән белем биреү ойошмалары, уларҙың ҡайҙа урынлашыуы, квалификация күтәреү шарттары һәм уны үткәреү тәртибе тураһында тулы мәғлүмәт менән ведомствоның рәсми сайтында танышырға мөмкин.


text:
Мәскәүҙә «Аҡ тирмә» башҡорт милли-мәҙәни үҙәге асылдыФото: Гөлсәсәк Ханнанова
Мәскәүҙә «Аҡ тирмә» башҡорт милли-мәҙәни үҙәге асылды
Мәскәүҙә «Аҡ тирмә» башҡорт милли-мәҙәни үҙәге асылдыФото: Гөлсәсәк Ханнанова
ӨФӨ, 2015 йыл, 4 март. /«Башинформ» мәғлүмәт агентлығы, Гөлсәсәк Ханнанова/.
Башҡортостандың Мәскәүҙәге Тулы хоҡуҡлы вәкиллегендә мөһим ваҡиға булды: «Аҡ тирмә» башҡорт милли-мәҙәни үҙәге асылды. Уға Башҡортостанда тыуып үҫкән, бөгөнгө көндә Мәскәүҙә йәшәгән кешеләр ойошторған үҙешмәкәр коллективтары инде. Хәҙер улар бер үҙәктә буласаҡ һәм мегаполиста башҡорт милли традицияларын һаҡлау һәм үҫтереү буйынса эш алып барасаҡ. Үҙәкте асыу тантанаһында Башҡортостандан Дәүләт Думаһы депутаты Иршат Фәхретдинов, һуғыш ветерандары, яҡташтарыбыҙ — Рәсәй Геройҙары, данлыҡлы артист Нажиә Аллаярова, яҡташтар ойошмаһы ағзалары ҡатнашты.
Мәскәүҙең башҡорт милли-мәҙәни үҙәге составында әлегә туғыҙ ғына коллектив: «Аҡ тирмә» фольклор коллективы (етәксеһе — Гөлсинә Батыршина), Ринат Бәҙәмшин етәкселегендәге «Бүләк» вокал-эстрада коллективы, «Йүрүҙән» вокал төркөмө (етәксеһе — Ғәлимә Иванова), Зәбиҙә Хәзиева етәкселегендәге «Гөлнәзирә» фольклор-бейеү ансамбле, «Аманат» халыҡ инструменталь ансамбле (етәксеһе — Артур Вәлитов), «Илһам» театр студияһы (етәксеһе — Мәҙинә Илһамова), «Әүлиә» ижади берекмәһе (етәксеһе — Әлфиә Мөғәлләмова), Нәркис Мөхәмәтшин етәкләгән «Ҡомартҡы» этноклубы. Киләсәктә уларға башҡа коллективтар ҙа ҡушыла аласаҡ.
Башҡортостандың Мәскәүҙәге яҡташтар ойошмаһы ағзалары иҫәпләүенсә, бөтә коллективтарҙы бер үҙәккә туплау — ҙур аҙым һәм бында тамырҙарын барларға теләүселәрҙең артыуына, ә үҙешмәкәр артистарҙың мәскәүҙәр алдында сығыш яһау, республикабыҙ хаҡында һөйләү өсөн мөмкинлектәре күберәк буласағына ышаныс бар.
«Беҙҙең өсөн мәҙәниәтебеҙгә, йолаларыбыҙға битараф булмаған, Мәскәүҙә тыуған төйәгебеҙҙең бер өлөшөн булдырыуҙа булышлыҡ итергә теләгән һәр кеше мөһим. Мин «Аҡ тирмә» үҙәген асыуҙа ярҙам күрһәткәндәре өсөн республиканың Тулы хоҡуҡлы вәкиллегенә рәхмәтлемен. Маҡсатыбыҙ — халыҡ таланттарын берләштереү, уларҙы Мәскәүҙәге төрлө мәҙәни сараларҙа сығыш яһау өсөн әҙерләү, Башҡортостандан алыҫта башҡорт милли традицияларын, халыҡ сәнғәтен һаҡларға һәм үҫтерергә мөмкин булғанса ярҙам итеү», — тип һөйләне үҙәк етәксеһе Гөлсинә Батыршина.


text:
Өфөлә «Йәштәргә - эш!» акцияһы үтә
7 сентябрҙә Өфөлә XX «Йәштәргә — эш!» республика йәштәр акцияһы старт ала. Ул Нефтселәр мәҙәниәт һарайында 14-17 сәғәттәрҙә үтәсәк. Уны БР Йәштәр сәйәсәте һәм спорт министрлығы, БР Хеҙмәт һәм халыҡты социаль яҡлау министрлығы ҡарамағындағы Халыҡты эш менән тәьмин итеү дәүләт хеҙмәте идаралығы, «Башҡортостан» телерадиокомпанияһы» дәүләт унитар предприятиеһы, Республика йәштәрҙе эш менән тәьмин итеүгә булышлыҡ итеү үҙәге, Республика йәштәр мәғлүмәт үҙәге ойоштора.
Акцияла предприятиелар, учреждениелар һәм төрлө милектәге ойошмалар ҡатнашасаҡ.
Эш табыуҙан тыш, йәштәр эшкә урынлашыу менән бәйле профориентацион ярҙам һәм юристар консультацияларын ала аласаҡ.
Йәштәр ведомствоһынан хәбәр итеүҙәренсә, сараның төп бурыстары иҫәбендә — эшһеҙ йәштәр иҫәбен кәметеү, уларҙың хеҙмәт инициативаларын ғәмәлгә ашырыу өсөн шарттар булдырыу, уҡыусыларҙы даими һәм ваҡытлы эшкә урынлаштырыу, йәштәрҙе эш менән тәьмин итеүсе дәүләт органдарының һәм учреждениеларының эшмәкәрлеге тураһында мәғлүмәт биреү.
«Йәштәргә — эш!» акцияһына республиканың барлыҡ ҡалалары һәм райондары ҡушыласаҡ.


text:
Стәрлетамаҡ ҡалаһының 250 йыллығына ҡарата телефильм төшөрөләсәк
ӨФӨ, 2015 йыл, 30 июль. /«Башинформ» мәғлүмәт агентлығы, Арина Рәхимҡолова/.
2016 йылда Стәрлетамаҡ ҡалаһына нигеҙ һалыныуға 250 йыл тулыу билдәләнәсәк. Башҡортостан Хөкүмәте Ҡарары менән иҫтәлекле датаға бәйле саралар планы раҫланған.
Юбилей йылында Стәрлетамаҡта ҡала өсөн иң яҡшы ҡотлау открыткаһы, байрам датаһына ҡарата слоган һәм девиз, ҡала тураһында иң яҡшы мәҡәләгә конкурстар үткәреү ҡаралған. Шулай уҡ «Иң яҡшы эш биреүсе», «Хеҙмәт шарттарын һаҡлау буйынса иң яҡшы ойошма» билдәләнәсәк. Сәнәғәт һәм ауыл хужалығы етештереүе, һаулыҡ һаҡлау, мәғариф, мәҙәниәт, фән, хеҙмәтләндереү, эшҡыуарлыҡ, туризм өлкәһендәге һәм үҙ эштәренә тоғро хеҙмәт иткән, һәйбәт һөҙөмтәләргә өлгәшкән хеҙмәткәрҙәр бүләкләнәсәк. Ҡала предприятиеларының ҡаҙаныштары республика, дөйөм Рәсәй һәм халыҡ-ара тармаҡ күргәҙмәләрендә күрһәтеләсәк.
Мәҙәни саралар, шул иҫәптән «Һиңә, яратҡан ҡалам!» тип исемләнгән театрлаштырылған тамаша, Башҡортостан халыҡтарының фольклор байрамын һәм спорт-театрлаштырылған байрам уҙғарыу ҡаралған. «Стәрлетамаҡ батырҙары» спорт фестивален үткәрергә ниәтләйҙәр, унда спортсылар гер, армрестлинг, көрәш, самбо, дзюдо, кикбоксинг һәм каратэ буйынса көс һынашасаҡ. Волейбол, баскетбол, футбол буйынса турнирҙар буласаҡ. Шлак һибелгән юлда мотоциклда уҙышыу буйынса Бөтә Рәсәй ярыштарын һәм башҡа спорт сараларын ойоштороу билдәләнгән.
Киләһе йылда Стәрлетамаҡҡа нигеҙ һалыныуға 250 йыл тулыуға арналған телефильм төшөрөү, шулай уҡ «Быуындар туҡталышы» тип аталған китап сығарыу планлаштырылған. «Стәрлетамаҡ тарихының биттәре» күргәҙмәһе ойоштороласаҡ.


text:
Рөстәм Хәмитов Башҡортостан Башлығы ҡарамағындағы Фән буйынса совет ултырышын үткәрҙеФото: Олег Яровиков
Рөстәм Хәмитов Башҡортостан Башлығы ҡарамағындағы Фән буйынса совет ултырышын үткәрҙе
Рөстәм Хәмитов Башҡортостан Башлығы ҡарамағындағы Фән буйынса совет ултырышын үткәрҙеФото: Олег Яровиков
ӨФӨ, 2016 йыл, 19 февраль. /«Башинформ» мәғлүмәт агентлығы, Александр Смирнов/.
18 февралдә Республика йортонда Рөстәм Хәмитов Башҡортостан Башлығы ҡарамағындағы Фән буйынса совет ултырышын үткәрҙе. Унда Рәсәй Фәндәр академияһы Өфө ғилми үҙәген үҙгәртеп ҡороу һәм Башҡортостандың технологик башланғысын ғәмәлгә ашырыу мәсьәләләре тикшерелде.
Республика етәксеһе билдәләүенсә, Совет властың, ғилми берләшмәнең һәм эшҡыуарлыҡтың үҙ-ара эш итеүен координациялау, конструктив ҡарарҙар әҙерләү өсөн булдырылған. Рөстәм Хәмитов Советтың нигеҙен тәшкил итергә тейешле бер нисә төп алымды билдәләне. Мәҫәлән, фән автономлы, дәүләт һәм йәмғиәт алдында торған бурыстарҙан айырым үҫешә алмай. Ул кешенең мәнфәғәттәренә йүнәлтелергә, уның мөмкинлектәрен киңәйтеүгә, йәшәү сифатын яҡшыртыуға эшләргә тейеш. Тап шуға ла тар махсуслаштырылған тармаҡ ғилми эҙләнеүҙәренән интеграцияланған дисциплина-ара фәнгә әүҙемерәк күсергә кәрәк.
Төбәк Башлығы фәндең һәм етештереүҙең, шул иҫәптән импортты алмаштырыу өлкәһендә тығыҙыраҡ берләшеү кәрәклеген һыҙыҡ өҫтөнә алды.
– Әле республикала нефть һәм газ химияһы, машина эшләү, геофизика, 3D-прототиплау, сәнәғәт роботтары кластерҙары үҫешә. Технополис булдырыу процесы башланған, унда фән менән шөғөлләнергә, предприятиеларға үҙеңдең асыштарыңды тәҡдим итергә, уларҙың заказын үтәргә мөмкин, – тине Рөстәм Хәмитов. – Ғилми, инновацион һәм инжиниринг ойошмаларын урынлаштырыу өсөн Фән һәм технологиялар йортон асыу мәсьәләһе тикшерелә.
Республика етәксеһе һүҙҙәренсә, Советтың бурыстары – ғилми коллективтарҙы дәртләндереү буйынса сараларҙың һөҙөмтәлелеген күтәреү. Шуның менән бергә ғилми ойошмаларға ярҙам адреслы булырға тейеш.


text:
Төбәк халҡы үҙ депутатын интернетта таба ала
«Асыҡ республика» проектының «Депутаттар» порталы үҙ эшен башланы.
Хәҙер Башҡортостанда йәшәүсе һәр кеше сайтта географик карта буйынса ғына үҙ һайлау округы депутатын таба ала, система ҡайһы депутатҡа мөрәжәғәт итергә кәрәклеген үҙе әйтәсәк.
Порталда шулай уҡ ҡайһы көндө шәхси ҡабул итеүгә килергә мөмкин булыуын да белергә мөмкин. Бынан тыш, һәр граждан оnline-ҡабул итеү бүлмәһе аша порталдағы депутаттың персональ битенә мөрәжәғәт яҙа ала.
«Депутаттар» интернет-порталы һайлаусылар менән парламентарийҙар араһындағы барьерҙарҙы бөтөрөү, ҡалала йәки алыҫ ауылда йәшәүсе ябай граждандарҙың проблемаларын хәл итеү өсөн булдырылған. Портал депутаттарҙың һәм граждандарҙың көнүҙәк проблемаларҙы хәл итеү өсөн үҙ-ара килешеп эш итеү процесын тиҙләтә. Ресурсҡа муниципаль һәм республика һайлауҙарында халыҡ һайлаған, шулай уҡ федераль кимәлдә төбәк мәнфәғәттәрен сағылдырған депутаттарҙың тормошо һәм эше тураһында бөтә мөһим белешмә мәғлүмәт индерелгән. Порталда тематик мәҡәләләр һәм парламентарийҙарҙың сығыштары, яңылыҡтар һәм закон проекттары урынлаштырылған.


text:
Указға ҡул ҡуйылды
Башҡортостан Республикаһы Президенты М.Ғ. Рәхимов Өсөнсө Бөтә донъя башҡорттары ҡоролтайын үткәреү тураһында Указға ҡул ҡуйҙы.
Башҡорт халҡының мәҙәниәтен һаҡлап ҡалыуға һәм артабан үҫтереүгә булышлыҡ итеү, ватандаштарыбыҙ менән иҡтисади һәм мәҙәни бәйләнештәрҙе киңәйтеү маҡсатында Өсөнсө Бөтә донъя башҡорттары ҡоролтайын 2010 йылдың июнендә Өфө ҡалаһында үткәреү тураһында ҡарар ҡабул ителде.
Указға ярашлы Башҡортостан Республикаһы Хөкүмәтенә ойоштороу комитеты составын раҫларға һәм Бөтә донъя башҡорттары ҡоролтайына әҙерлек, уны финанслау һәм үткәреү буйынса саралар планын эшләргә ҡушылды.
Указдың үтәлешенә контроль Башҡортостан Республикаһы Президенты Хакимиәтенә йөкмәтелде.


text:
Силәбе өлкәһендә йәш башҡорт йырсыларының концерты үтәсәк
18-19 майҙа Силәбе өлкәһенең Арғаяш һәм Ҡоншаҡ райондарында Башҡортостан йәш артистарының «Иң яҡшыһы — һинең өсөн!» исемле концерты үтә. Ауыл йәштәре алдында йырсылар Раил Өмөтбаев, Ғайсар Миңлеғолов һәм алып барыусы Әлмир Бамбучо сығыш яһай. Концерттарҙы Арғаяш районының Башҡорт йәштәре иттифағы һәм «Салауат» продюсер үҙәге ойоштора. Был хаҡта «Башинформ» агентлығына Башҡортостан Республикаһының Силәбе өлкәһендәге Даими вәкиллеге матбуғат секретары Михаил Хәбиров хәбәр итте.


text:
Фото:
Иглин районы хакимиәте ревизорҙарҙы индермәне һәм журналистарҙы ҡыуҙы
Фото:
Дүшәмбе, 8 ноябрҙә, Башҡортостандың Контроль-иҫәп палатаһы (КИП) рәйесе Салауат Харасов үҙе Иглин районы муниципаль районы хакимиәте башлығы вазифаһын башҡарыусы Геннадий Решетниковҡа планлы ревизия үткәреү өсөн документтарҙы алыуға запрос тапшырырға маташып ҡараны. Иглин хакимиәтенең эштәр менән идара итеүсеһе Валентина Куприянова КИП башлығын, ревизорҙарҙы, БР Дәүләт Йыйылышы депутаттарын бинаға үткәреүҙән ҡәтғи баш тартты. Был инде Иглин районы хакимиәтенең контроллек итеүсе органдарҙың закон нигеҙендә эш итеүенә тәүге тапҡыр ғына ҡаршы тороуы түгел. Хакимиәт бинаһы фойеһында оҙаҡ ҡына һөйләшеүҙәрҙән һуң район хакимиәте вазифаһын башҡарыусы КИП хеҙмәткәрен бинаға үткәрҙе, һәм документтарҙы теркәүгә өлгәшелде.
Салауат Харасов аңлатыуынса, «Башҡортостан Республикаһының Контроль-иҫәп палатаһы тураһында» БР Законына ярашлы, ревизорҙар хакимиәттә муниципаль бюджеттың 2009 йылда һәм 2010 йылдың уҙған осоронда үтәлешен планлы тикшереү үткәрергә тейеш ине.
Иглин хакимиәтендә документтарҙы ревизорҙарға биреүҙән баш тарттылар. Элек бында ҡолас йәйеп ҡаршы алған журналистарҙы ла вахтер ултырған урындан ары үткәрмәнеләр, уларҙы ревизорҙарҙың «һөрәнселәре» тип атап, заказ үтәүҙә ғәйепләнеләр. Киң мәғлүмәт саралары вәкилдәрен Иглин районы хакимиәте бинаһынан ҡыуып сығарыу өсөн шлем һәм бронежилеттар кейгән, Калашников автоматтары һәм резина суҡмарҙар менән ҡоралланған ведомствонан тыш һаҡ хеҙмәткәрҙәре йәлеп ителде.
КИП хеҙмәткәрҙәре әйтеүенсә, 2 ноябрҙә үк улар хакимиәт башлығы вазифаһын башҡарыусы Геннадий Решетников менән осрашҡан, ул район хакимиәте башлығы Ришат Исхаҡовтың эш урынында булмауы менән бәйле тикшереү үткәреүҙе кире ҡаҡҡан. 3 ноябрҙә район хакимиәте адресына, документтарҙы контроллек итеүсе органдарға тапшырыуҙың тәғәйен сроктарын билдәләп, запрос ебәрелә, улар ҙа әлеге көнгә тиклем үтәлмәгән. КИП вәкилдәре Иглин районы прокуратураһына мөрәжәғәт итте һәм был факт буйынса административ хоҡуҡ тәртибен боҙоу тураһында протокол төҙөлдө.
8 ноябрҙә Иглин ауылына тикшереү үткәреү тураһында кәрәкле документтарҙы туранан-тура тапшырыу өсөн КИП башлығы Салауат Харасов, БР Дәүләт Йыйылышы вәкилдәре килә.
Иглин районы муниципаль районы хакимиәтендәге сығанаҡ хәбәр итеүенсә, хакимиәт башлығы Ришат Исхаҡов, отпускыла булыуына ҡарамаҫтан, эш урынында булған һәм 8 ноябрҙә эш кәңәшмәһе үткәргән. Планлы тикшереү үткәрергә маташҡан ваҡытта хакимиәт бинаһында корпустарына инвентаризация номерҙары яҙылған компьютерҙарҙың системалы блоктарын ташыусы кешеләр үткеләп йөрөнө. Райондағы хәл менән таныш сығанаҡ хәбәр итеүенсә, байрам көндәре булыуға ҡарамаҫтан, район хакимиәте вәкилдәре эшләүен дауам иткән, хеҙмәткәрҙәрҙең күптәре эшкә саҡырып алынған һәм, ихтимал, контроллек итеүсе органдарҙы ҡыҙыҡһындырған документтар менән шөғөлләнгәндер.


text:
Өфөнөң йәмәғәт транспортында һалым буйынса мәғлүмәт алырға мөмкин
Юлда — һалымдар тураһында: Өфөлә ҡала электротранспорты пассажирҙарын һалым грамотаһына өйрәтәләр. Баш ҡаланың Октябрь районы буйынса һалым инспекцияһы трамвай һәм троллейбустарҙа мәғлүмәт биреүсе материалдар урынлаштырыу инициативаһы менән мөрәжәғәт иткән, тип хәбәр иттеләр Федераль һалым хеҙмәтенең БР буйынса идаралығында.
Муниципаль электротранспорт идаралығы менән килешеү буйынса 2012 йылдағы декларация кампанияһы һәм мөлкәткә һалым түләү сроктары, һалым хеҙмәтенең интернет-сайты һәм «Физик шәхестәр өсөн һалым түләүселәрҙең шәхси кабинеты» электрон сервисы тураһында мәғлүмәт бирелгән листовкалар йөҙ трамвай һәм троллейбуста урынлаштырылған.
Пассажирҙар был мәғлүмәттең уларға ҡыҙыҡлы һәм файҙалы булыуын билдәләй, тинеләр Федераль һалым хеҙмәтенең БР буйынса идаралығында. Бик күптәре «Һалым түләүсенең шәхси кабинеты» сервисынан файҙаланырға теләк белдергән. «Башинформ» агентлығының әүәлерәк хәбәр итеүенсә, ошондай «виртуаль» кабинеты булған кешеләр һалым һалынған милке һәм һалым буйынса бурысы тураһында хәбәрҙар. Әйткәндәй, бурысты сайт аша ла ҡапларға мөмкин.


text:
Описание презентации по отдельным слайдам:
2014 йылда Башҡортостанда Мәҙәниәт йылы башланды
Рудольф Нуриев исемендәге балет сәнғәте фестивале
Хөсәйен Әхмәтовтың тыуыуына 100 йыл тулыуға арналған кисә
Бөтә Рәсәй дирижерҙар конкурсы
«Симфоник төн-2014”
“Театрҙар төнө-2014”
“Музейҙар төнө”
“Библиотекалар төнө”
Халыҡ-ара Аксаков байрамы
Башҡа байрам-фестивальдар, конкурстар үтәсәк
Башҡортостан Республикаһы Президенты Рѳстәм Хәмитов 2014 йылды республикала Мәҙәниәт йылы тип иғлан итеү тураһындағы Указға ҡул ҡуйҙы.
Башҡортостанда ошо йылға арналған саралар үткәреләсәк.
Улар араһында Рудольф Нуриев исемендәге балет сәнғәте фестивале,
Хөсәйен Әхмәтовтың тыуыуына 100 йыл тулыуға арналған кисә,
Бөтә Рәсәй дирижерҙар конкурсы,
“Симфоник төн”,
“Театрҙар төнө”,
“Музейҙар төнө”,
“Китапханалар төнө” кеүек акциялар, башҡа байрам-фестивалдәр, конкурстар буласаҡ.
Мәҙәниәт йылы сиктәрендә баш ҡалала күп кенә сәнғәт ҡорамдары яңырыу кисерәсәк. Әле Өфөлә «Нефтсе» мәҙәниәт һарайы, Башҡорт дәүләт опера һәм балет театры, Конгресс-холл, М.Нестеров исемендәге художество музейы төҙөкләндерелә.
Оставьте свой комментарий:
Комментарии:↓ Показать еще коментарии ↓


text:
Данил Лысенко еңел атлетика буйынса ил чемпионатының көмөш призеры булды Фото: Дмитрий Слезин коллажы
Данил Лысенко еңел атлетика буйынса ил чемпионатының көмөш призеры булды
Данил Лысенко еңел атлетика буйынса ил чемпионатының көмөш призеры булды Фото: Дмитрий Слезин коллажы
ӨФӨ, 2016 йыл, 23 июнь. /«Башинформ» мәғлүмәт агентлығы, Дмитрий Слезин/.
Чебоксарҙа еңел атлетика буйынса Рәсәй чемпионаты бара. Бейеклеккә һикереүҙә олимпия чемпионы Иван Ухов еңде — 2,30 метр.
Башҡортостан спорты тәрбиәләнеүсеһе Данил Лысенко чемпиондан ике сантиметрға ғына ҡалышты.
Өсөнсө урында — Даниил Цыплаков (Краснодар крайы — Хабаровск крайы) — 2,26 метр.


text:
Сейә
Сейә (лат. Prunus) — сливалар (Prunus) төркөмәнә ингән ваҡ ҡына оҙонса шыма япраҡлы, ҡарағусҡыл ҡыҙыл емешле ағас йәки ҡыуаҡлыҡ.
Систематика[үҙгәртергә | вики-тексты үҙгәртергә]
Төркөм 60-тан артыҡ төрҙө берлештергән Cerasus һәм Laurocerasus секцияларына бүленә[1].
Иҫкәрмәләр[үҙгәртергә | вики-тексты үҙгәртергә]
- ↑ См. ссылку GRIN в карточке растения.
Һылтанмалар[үҙгәртергә | вики-тексты үҙгәртергә]
- Описание сортов вишни
- Вишня в Энциклопедии декоративных садовых растений
-
Брокгауз һәм Ефрондың энциклопедик һүҙлеге (1890—1907).


text:
«Башнефть» нефть запастарын арттыра
Ер аҫты байлыҡтарын файҙаланыу буйынса Федераль агентлыҡ «Башнефть» акционерҙар нефть компанияһы асыҡ акционерҙар йәмғиәтенә федераль әһәмиәттәге ер аҫты участкаһына лицензия бирҙе. Ул Р.Требс һәм А.Титов исемендәге нефть ятҡылыҡтарын үҙенә индерә. Лицензия биреү өсөн Рәсәй Хөкүмәтенең 2011 йылдың 7 февралендә ҡул ҡуйылған 152-р бойороғо нигеҙ булып тора.
Лицензия 25 йылға бирелә. Лицензия участкаһы Ненец автономиялы округы территорияһында урынлашҡан. Уның майҙаны ике мең квадрат километрҙан ашыу. Дәүләт балансында иҫәпкә алынған сәнәғәт категорияһындағы (С1+С2) дөйөм нефть запастары 140,1 млн тонна тәшкил итә.
— Тиман-Печораға сығыу менән компаниябыҙ нефть табыу географияһын ҡырҡа киңәйтә һәм сығарылған нефть запастарын 30 процентҡа арттыра, – тип билдәләй «Башнефть» акционерҙар нефть компанияһы асыҡ акционерҙар йәмғиәте президенты Виктор Хорошавцев. — Киләсәктә был, эшкәртеү тәрәнлеге күрһәткесе бөгөн илдә иң яҡшыһы булған Өфө нефть эшкәртеү заводтарының технологик потенциалын файҙаланып, компанияға нефть табыу һәм эшкәртеү күләмдәрен арттырыу мөмкинлеге бирәсәк. Бөтә был факторҙар ахыр сиктә «Башнефть» акционерҙар нефть компанияһы асыҡ акционерҙар йәмғиәтенең инвестияциялар йәлеп итеүсәнлеген үҫтереүгә булышлыҡ итәсәк.


text:
Йәмәғәт эштәрендә айына 10 мең һум алырға мөмкин
Хеҙмәт баҙарында көсөргәнеште кәметеү буйынса республика программаһы сиктәрендә ойошторолған йәмәғәт эштәре эшһеҙ граждандарға өс ай дауамында ярайһы уҡ табыш алыу мөмкинлеге бирә.
— Ҡыҙғанысҡа ҡаршы, эшһеҙҙәрҙән әлегә бик аҙҙар йәмәғәт эштәрендә арыу ғына аҡса эшләп табырға мөмкин булыуы хаҡында хәбәрҙар, — ти Хеҙмәт һәм халыҡты социаль яҡлау министрлығы ҡарамағындағы Дәүләт халыҡты эш менән тәьмин итеү хеҙмәте идаралығының юридик бүлеге начальнигы Айҙар Биктаев. — Йәмәғәт эштәре уға йәлеп ителгән эшһеҙ өсөн яраҡһыҙ булған осраҡта, был кеше бер үк ваҡытта минималь хеҙмәт хаҡы күләмендә түләү һәм эшһеҙлек буйынса пособие ала. Әйтәйек, әгәр был пособие максималь күләмдә икән, дөйөм сумма айына ун мең һум самаһы килеп сыға. Шул уҡ ваҡытта бындай граждандарга матди ярҙам күрһәтеү ҙә закон менән тыйылмай.
Әгәр төҙөкләндереү буйынса эштәр ниндәй ҙә булһа махсус квалификация талап итмәүен иҫәпкә алһаҡ, ул күп кенә эшһеҙҙәр категорияһы өсөн яраҡһыҙ эш булып тора. Тимәк, уның ярҙамында лайыҡлы эш хаҡы алыу мөмкинлеге күптәр алдында асыла.
Был эш теге йәки был кеше өсөн яраҡлымы, түгелме булыуы халыҡты эш менән тәьмин итеү тураһындағы закон менән билдәләнә. Мәҫәлән, әгәр кеше элек инженер булып эшләһә, урамдарҙы төҙөкләндереү, әлбиттә, уның өсөн яраҡһыҙ эш буласаҡ. Шул уҡ ваҡытта әгәр ошо уҡ инженер оҙаҡ ваҡыт эшһеҙ булып иҫәпләнһә, был инде уның өсөн яраҡлы эш буласаҡ.


text:
Башҡортостандың баҫма киң мәғлүмәт саралары «Республика Башкортостан» Нәшриәт йортонда тупланасаҡ
ӨФӨ, 2014 йыл, 17 декабрь. /«Башинформ» мәғлүмәт агентлығы, Эльвира Латипова/.
Башҡортостандағы баҫма киң мәғлүмәт саралары системаһы үҙгәртеп ҡоролорға тейеш. Матбуғат һәм киң мәғлүмәт саралары агентлығы ҡарамағында булған 103 дәүләт унитар һәм ҡаҙна предприятиеларын БР-ның «Республика Башкортостан» Нәшриәт йорто дәүләт унитар предприятиеһына ҡушасаҡтар.
15 декабрҙә республика Хөкүмәтендә ошоға ярашлы ҡарар ҡабул ителде.
Башҡортостандың Матбуғат һәм киң мәғлүмәт саралары агентлығында аңлатыуҙарынса, реформалаштырыуҙың маҡсаты – баҫма киң мәғлүмәт саралары системаһын оптималләштереү һәм тармаҡты иҡтисади яҡтан файҙалыраҡ итеү.
— Реформаның маҡсаты — килеп тыуған иҡтисади хәлдә төбәктәге мәғлүмәт өлкәһен һаҡлап ҡалыу һәм матбуғат тармағы хеҙмәткәрҙәренә лайыҡлы эш хаҡы түләү өсөн шарттар булдырыу, — тине Матбуғат һәм киң мәғлүмәт саралары агентлығы етәксеһе Борис Мелкоедов. — Һәләтле, әүҙем хеҙмәткәрҙәргә үҫеш өсөн мөмкинлек һәм юғары эш хаҡы булырға тейеш. Минеңсә, әлеге система редакцияларға бер-береһенә ярҙам итергә, тәжрибә уртаҡлашырға, матди базаны бергәләп файҙаланырға һәм арттырырға булышасаҡ.
Яңы система элеккеһенән күпкә һығылмалыраҡ, тип иҫәпләй Матбуғат һәм киң мәғлүмәт саралары агентлығы етәксеһе, ул «тармаҡтағы хеҙмәт етештереүсәнлеген күтәрергә ярҙам итәсәк».
— Беҙҙең редакцияларҙың һәм полиграфистарҙың эше һөҙөмтәһендә Башҡортостан күп йылдар Рәсәйҙә иң күп –журанал уҡыусы төбәк һанала. Шуға ҡарамаҫтан, баҫма киң мәғлүмәт сараларының килеме йылдан-йыл кәмей. Быға тираждың кәмеүе, реклама материалдарының аҙ булыуы, интернет-баҫмалар менән конкуренция, «Рәсәй почтаһының» баҫмаларҙы килтереүгә субсидияларҙың бөтөрөлөүе. Эш хаҡы артмай тиерлек. Әгәр ҙә беренсе ярты йыллыҡта республика буйынса уртаса эш хаҡы 23 581 һум тәшкил итһә, республика гәзиттәрендә — 19, 2 мең һум, райондарҙа — 16, 9 мең. Система үҙгәртеп ҡороу талап итә ине. Дәүләт тармаҡҡа ярҙам итте һәм итәсәк. Күп предприятиеларҙы бер дәүләт унитар предприятиеһы базаһына туплау бер үк эште ҡабатлауҙы булдырмаясаҡ. Бюджет саралары һөҙөмтәлерәк файҙаланыласаҡ. Редакция хеҙмәткәрҙәренә нимә кәрәк һуң? Карьера үҫеше, уҡытыу, уңайлы эш шарттары, һәм, әлбиттә, лайыҡлы эш хаҡы һәм торлаҡ мәсьәләһен хәл итеү мөмкинлеге. Яңы модель бының өсөн күберәк мөмкинлек бирәсәк, — тип ышана Борис Мелкоедов.


text:
Башҡортостан илдең кредит бирергә һәләтле төбәктәре араһында һигеҙенсе урынды биләне
ӨФӨ, 2016 йыл, 5 апрель. /«Башинформ» мәғлүмәт агентлығы, Олеся Серёгина/.
Башҡортостан илдең кредит бирергә һәләтле 10 төбәге иҫәбенә инде. Был хаҡта «Рейтинг» агентлығы хәбәр итә. 2016 йылдың 1 ғинуарына республика өсөн иҫәпләнгән кредит биреү һәләтлелеге индексы 85,4 тәшкил иткән, был уҙған йылдағы күрһәткестәрҙән 8,3 пунктҡа юғары.
Мәскәү һәм Санкт-Петербург — кредит биреү һәләтлелеге индексы лидерҙары. Уларҙа был күрһәткес 100 процент тәшкил итә. Ун төбәк иҫәбенә шулай уҡ Мәскәү (96,7 процент), Ленинград (94,5) һәм Төмән (92,1) өлкәләре, Татарстан (90,3), Ханты-Манси автономиялы округы (87,2), Тула (85,3) һәм Липецк (84) өлкәләре ингән.


text:
Фото:
Башҡортостан Президенты Толбазыла кирбес етештереү буйынса предприятие төҙөү барышын тикшерҙе
Фото:
Рөстәм Хәмитов Толбазы ауылында кирбес етештереү буйынса ҙур предприятие төҙөү барышын тикшерҙе. «Ҡыҙыл таш» предприятиеһы 2008 йылда төҙөлә башлай. Иҡтисади көрсөк йылдарында төҙөлөш туҡтатыла. Был ваҡытҡа ҡорамалдарҙың бер өлөшө Италиянан заводҡа килтерелгән була. Бөгөнгө көнгә иһә барлыҡ ҡорамалдар ҙа һатып алынған. Инвестицияларҙың дөйөм күләме бер миллиард 300 миллион һум тәшкил итә. Уларҙың бер миллиарды үҙләштерелгән. Йәнә 300 миллион һум күләмендә заем средстволары табып булһа, предприятие йәйгә әҙер буласаҡ. Яңы завод йылына 80 миллион дана кирбес һәм блок етештерәсәк. Заводта балсыҡ, ҡом һәм бысҡы вағы кеүек урындағы сеймал ҡулланыласаҡ. Предприятие пилорама ла һатып алған.
Республика Президентының предприятиеға эш сәфәре барышында әҙер кирбесте заводтан сығарыу мәсьәләһе лә ҡуҙғатылды. Завод тулы ҡеүәтенә эшләй башлаһа, Толбазы ауылы аша көнөнә 58-гә яҡын фура үтеп йөрөйәсәк, шуға күрә бында урау юл төҙөү ихтыяжы килеп тыуа. Рөстәм Хәмитов Транспорт һәм юл хужалығы буйынса дәүләт комитеты рәйесе Ильяс Мөнировҡа әлеге мәсьәләне хәл итергә ҡушты.
Башҡортостан Президенты шулай уҡ ҡаты көнкүреш ҡалдыҡтары полигонын ҡараны. Ул яңыраҡ төҙөлгән һәм 19 йылға иҫәпләнгән. Әммә предприятиела сүп-сарҙы сорттарға айырыу һәм уны эшкәртеү линиялары юҡ, шуға күрә полигондың тиҙ тулыуы бар. Ауырғазы районы хакимиәте башлығы Марат Ишемғолов билдәләүенсә, әлеге объектты икенсе милек формаһына күсереп, 15 километр алыҫлыҡта ятҡан ауылдарҙан ҡалдыҡтар йыйыуҙы ойошторорға кәрәк.
Район буйлап эш сәфәре сиктәрендә Рөстәм Хәмитов артезиан һыуы сығарыу предприятиеһында булды. Ул 2011 йылда эшләй башлаған. Тәүлегенә предприятие 10 меңгә тиклем 1,5 литрлыҡ шешә етештерә.


text:
Башҡортостандың ивестицион климаты уңайлы тип баһалана
Алдынғы халыҡ-ара һәм милли рейтинг агентлыҡтары Башҡортостандың инвестицион климатын уңайлы тип баһалай, был республикала инвесторҙарҙы йәлеп итерлек шарттар булдырылыуы хаҡында һөйләй, тышҡы һәм эске финанс баҙарҙарында инвестицион ресурстарҙы артабан йәлеп итеүгә булышлыҡ итә.
БР Иҡтисади үҫеш министрлығынан хәбәр итеүҙәренсә, «ЭкспертРА» милли рейтинг агентлығы рейтингы буйынса республика «Капитал һалыуҙа минималь иҡтисади хәүеф» номинацияһында – беренсе, «Инвестицион күркәмлектең юғары кимәле» номинацияһында туғыҙынсы урын биләй.
Халыҡ-ара эксперттар киләһе ыңғай факторҙарҙы билдәләй: төбәктең бурысы аҙ, ликвидлылыҡ күрһәткестәре ныҡ юғары, ҙур бюджет резервтары һәм уйланылған финанс менеджменты, былар барыһы ла финанс көрсөгө шарттарында һалым йыйыуҙың бер аҙ насарланыуына ҡарамаҫтан, финанс күрһәткестәрен сағыштырмаса юғары кимәлдә тоторға мөмкинлек бирә. Иҡтисадты диверсификациялау һәм республика халҡының тормош кимәлен күтәреү республика кредит рейтингыһының үҫеш резервы булып тора.


text:
Фото:
Белорет ҡалаһы үҙенең 250 йыллыҡ юбилейын Өфөлә ҙур байрам концерты менән билдәләне
Фото:
Көн элгәре Өфөнөң «Нефтсе» мәҙәниәт һарайында Белорет ҡалаһына 250 йыл тулыуға арналған байрам концерты үтте. Ул «Өфөлә Белорет көнө» сиктәрендә үткәрелде, сарала Белорет районынан сыҡҡан Башҡортостандың танылған сәнғәт оҫталары ҡатнашты.
Сарала ҡаланың тарихы һәм социаль-иҡтисади үҫеше хаҡында һөйләгән «Белорет – кисә, бөгөн, иртәгә» күргәҙмәһе ойошторолдо. Концерт алдынан Башҡортостан Республикаһы Дәүләт Йыйылышы – Ҡоролтай рәйесе Константин Толкачев етәкселегендәге почетлы ҡунаҡтар күргәҙмә экспонаттары менән танышты.
Концерт программаһын асып, сәләмләү һәм ҡотлау һүҙе менән Белорет районы хакимиәте башлығы Владислав Миронов сығыш яһаны.
— Башҡортостан баш ҡалаһында Белорет көнө ҡаланың 250 йыллыҡ юбилейына арналған сараларға старт бирә. «Нефтсе» мәҙәниәт һарайында Өфө халҡын һәм ҡунаҡтарын ҡалабыҙҙың һәм Белорет еренең ҡаҙаныштары менән таныштырырға, уның үткәне, бөгөнгөһө һәм киләсәге хаҡында һөйләргә тырыштыҡ, — тине Владислав Миронов.
Башҡортостан Президенты һәм Хөкүмәте исеменән ҡотлау һүҙе менән республиканың торлаҡ-коммуналь хужалыҡ министры Сергей Афонин сығыш яһаны.
— 250 йыл – ул ҙур ваҡиға, — тип билдәләне Сергей Афонин. – Белорет ҡалаһы республика картаһында мөһим урын биләй. Бөгөн ул үҫешә. Һәм һеҙгә, Белорет халҡына, ярҙам итергә теләйбеҙ. Барлыҡ пландарығыҙ тормошҡа ашһын. Һеҙгә изгелек һәм бәхет теләйем! Байрам менән!
Белорет районының Өфөләге яҡташтар берләшмәһе исеменән барлыҡ Белорет халҡын юбилей менән Башҡортостан Республикаһының халыҡ артисы, Салауат Юлаев исемендәге дәүләт премияһы лауреаты Риф Ғәбитов ҡотланы.
— Белорет районынан сыҡҡан өфөлөләр беҙҙең ҡалаға арналған бындай ҙур байрамдың Өфөлә үтеүе тураһындағы яңылыҡты ҙур ҡыуаныс менән ҡабул итте. Был залда яҡташтарымды, дуҫтарымды күреүемә бик шатмын, — тине ул.
Өфөнөң «Нефтсе» мәҙәниәт һарайында үткән гала-концерт Белорет еренең һәләтле кешеләргә ни тиклем бай булыуын күрһәтте. Концерт программаһында унлаған ижади коллектив, йөҙҙән ашыу үҙешмәкәр һәм профессиональ артист ҡатнашты. Сәхнәнән рус,башҡорт, татар, итальян һәм башҡа телдәрҙә йырҙар яңғыраны, төрлө халыҡтарҙың дәртле бейеүҙәре башҡарылды.


text:
Башҡортостанда террорсылыҡҡа ҡаршы журналистар конкурсы старт алды
Башҡортостанда террорсылыҡҡа ҡаршы эшмәкәрлекте яҡтыртыуға журналистар конкурсы старт алды. Ижади ярышты республиканың Элемтә һәм киң коммуникациялар министрлығы менән БР Журналистар союзы ойоштора.
2011 йылдың 1 ғинуарынан 15 декабргә тиклем төбәктең рәсми киң мәғлүмәт сараларында донъя күргән йәки эфирға сыҡҡан материалдар конкурста ҡатнашыуға ҡабул ителә.
«Башинформ»ға БР Элемтә һәм киң коммуникациялар министрлығынан хәбәр итеүҙәренсә, киң мәғлүмәт саралары төрөнә ҡарап, конкурс матбуғат һәм интернет баҫмалары, телевидение һәм радио кеүек өс номинация буйынса үтәсәк.
Һәр номинацияла еңеүселәр дипломдар һәм беренсе, икенсе, өсөнсө урындар өсөн 18000, 9000 һәм 5000 һум күләмендә аҡсалата премиялар менән бүләкләнәсәк.
Иң яҡшы эш авторҙарын бүләкләү тантанаһы Рәсәй матбуғы көнөн байрам итеүгә ҡарата 2012 йылдың ғинуарында үтәсәк.


text:
Тау
Тау — бейеклеге менән тирә-яҡтағы кимәлдән айырылып торған ҡалҡыу урын[1]; ер рельефынын тигеҙлек өҫтөнән ыңғай яҡҡа үҙгәргән формаһы, ер өҫтөнөң төрлө бейеклектә (бер нисә метрҙан бер нисә километрға тиклем) айырылып торған өлөшө. Эргәһендәге тигеҙлектән тау итәге айырып тора.
Йөкмәткеһе
Ер йөҙө буйынса тау массивтары[үҙгәртергә | вики-тексты үҙгәртергә]
Европа[үҙгәртергә | вики-тексты үҙгәртергә]
- Альп тауҙары
- Пиренейҙар
- Карпат тауҙары
- Судеттар
- Урал тауҙары
- Хибин тауҙары
- Кавказ тауҙары
- Ҡырым тауҙары
- Шварцвальд
Азия[үҙгәртергә | вики-тексты үҙгәртергә]
Америка[үҙгәртергә | вики-тексты үҙгәртергә]
Африка[үҙгәртергә | вики-тексты үҙгәртергә]
Ҡитғалар буйынса иң бейек тауҙар[үҙгәртергә | вики-тексты үҙгәртергә]
- Эверест, Азия (8850 м)
- Аконкагуа, Көньяҡ Америка (6959 м)
- Мак-Кинли, Төньяҡ Америка (6194 м)
- Килиманджаро, Африка (5895 м)
- Эльбрус, Европа (5642 м)
- Винсон, Антарктида (4897 м)
- Косцюшко, Австралия (2228 м)
Иҫкәрмәләр[үҙгәртергә | вики-тексты үҙгәртергә]
- ↑ Толковый словарь современного башкирского литературного языка. (под. ред З.Г.Ураксина, 2005)


text:
Республикала «Социнвестбанк» тотороҡло эшләй башланы
ӨФӨ, 2015 йыл, 1 сентябрь. /«Башинформ» мәғлүмәт агентлығы, Сергей Захаров/.
Һауыҡтырыу процедураһынан һуң «Социнвестбанк» тотороҡло эшләй башланы. Хәҙерге ваҡытта финанс учреждениеһында клиенттар өсөн төрлө вкладтар линейкаһы әҙерләнгән һәм файҙаланыла, ул юғары процент һәм капиталлаштырыу менән депозит һайларға мөмкинлек бирәсәк.
Әлеге мәлдә вкладтар буйынса ғәмәлдәге процент ставкалары пенсионерҙар, шулай уҡ аҡса һалыусыларҙың башҡа категориялары өсөн дә ҡыҙыҡтырырлыҡ, тип ышандырҙылар банкта.
Физик шәхестәрҙең республика биләмәһендәге «Социнвестбанк» асыҡ акционерҙар йәмғиәтенә вкладтары хаҡында тулыраҡ мәғлүмәт банктың рәсми сайтында бирелгән.
Иҫегеҙгә төшөрәбеҙ, августа Үҙәк банк «Социнвестбанк»ты һауыҡтырыу тураһында ҡарар ҡабул итте. Был процедураға «Рәсәй капиталы» йәлеп ителгән. 17 августа Башҡортостан Башлығы Рөстәм Хәмитов «Рәсәй капиталы» банкы идараһы рәйесе Михаил Кузовлев менән осрашты. Яҡтар «Социнвестбанк»ты һауыҡтырыу мәсьәләләрен һәм уның тотороҡло эшен тергеҙеү сараларын тикшерҙе.


text:
Фото:
Рөстәм Хәмитов Британия дипломаты Джеймс МакГуайрҙы ҡабул итте
Фото:
27 апрелдә Республика Йортонда Башҡортостан Президенты Рөстәм Хәмитовтың Бөйөк Британияның һәм Төньяҡ Ирландияның Берләшкән Короллегенең Екатеринбургтағы Генераль консулы Джеймс МакГуайр менән осрашыуы үтте. Яҡтар иҡтисадта, фән һәм мәҙәниәттә хеҙмәттәшлек итергә һөйләшеп килеште.
Британия дипломаты әйтеүенсә, Башҡортостандың һәм уның иленең ихтыяждары күп осраҡта тап килә.
— Рөстәм Хәмитов иғтибарын республикаға инновациялар индереүгә йүнәлтте — был Берләшкән Короллек тәҡдим итә алырлыҡ нәмә,— тип билдәләне Генконсул. — Беҙ төбәктә сәнәғәт, ауыл хужалығы, нефть-газ секторын үҫтерә алабыҙ. Берләшкән Короллек халҡына һәм компанияларына бында эшләргә мөмкин икәнлеген һәм эшләргә кәрәклеген күрһәтеү — беҙҙең төп бурыс. Башҡортостан Республикаһы — инвестициялар йәлеп итерлек яҡшы майҙансыҡ.
Рөстәм Хәмитов үҙ сиратында консулға визиты өсөн рәхмәт әйтте һәм Бөйөк Британияға барырға теләк белдерҙе.


text:
Фото:
Зөфәр Еникеев Башҡортостан парламенты Секретариаты етәксеһе итеп тәғәйенләнде
Фото:
Аҙнағолов Венир Ғәлимйән улының икенсе эшкә күсеүе менән бәйле Башҡортостан Республикаһы Дәүләт Йыйылышы – Ҡоролтай Рәйесенең 2010 йылдың 15 сентябрендәге 44-се бойороғо менән Башҡортостан Республикаһы Дәүләт Йыйылышы – Ҡоролтай Секретариаты Етәксеһе итеп Еникеев Зөфәр Ирғәли улы тәғәйенләнде, тип хәбәр иттеләр БР Дәүләт Йыйылышы матбуғат хеҙмәтенән.
Беҙҙең белешмә.
Зөфәр Еникеев 1951 йылдың 4 мартында Баймаҡ районының Моҡас ауылында тыуған. Свердловск юридик институтын тамамлаған. Хеҙмәт эшмәкәрлеген 1968 йылда Ирәндек совхозы эшсеһе булып башлаған. 1976-85 йылдарҙа прокуратура органдарында, Сибай ҡала Советы башҡарма комитетында эшләй. 1988 йылда аспирантураны тамамлағандан һуң – Башҡорт дәүләт университетының юридик факультеты уҡытыусыһы.
Башҡортостан Республикаһының XII саҡырылыш Юғары Советы халыҡ депутаты һәм I, II, III һәм IV саҡырылыштар Дәүләт Йыйылышы – Ҡоролтай депутаты итеп һайлана. Депутат эшмәкәрлеге осоронда Юғары Совет Комиссияһына һәм Башҡортостан Республикаһы Дәүләт Йыйылышы – Ҡоролтай Комитеттарына етәкселек итә. 1996 йылдан 2000 йылға тиклем Европа Урындағы һәм төбәк властары конгресында Рәсәй Федерацияһы вәкиле булып сығыш яһай. 2008 йылдан әлеге ваҡытҡа тиклем Башҡортостан Республикаһы дүртенсе саҡырылыш Дәүләт Йыйылышы – Ҡоролтайҙың Урындағы үҙидара һәм йәмәғәт берләшмәләре буйынса комитеты рәйесе була.
Башҡортостан Республикаһының атҡаҙанған юрисы. Юридик фәндәр докторы, профессор, 200-ҙән ашыу ғилми мәҡәләләр һәм монографиялар авторы.


text:
Башҡортостан матбуғатҡа яҙылыу буйынса элеккесә алдынғы урында
2011 йылдың икенсе ярты йыллығына гәзит-журналдарға яҙылыу буйынса ҡабул ителгән тираж ике миллион экземпляр тәшкил итте. Тираждың 35 проценттан ашыуы — урындағы баҫмалар. Шул уҡ мәлдә 20 проценттан ашыуын республика гәзит-журналдары тәшкил итһә, 15 проценттан күберәге — район (ҡала) гәзиттәре.
Был хаҡта «Башинформ» агентлығында үткән бөгөнгө матбуғат конференцияһында Башҡортостан Республикаһы Федераль почта элемтәһе идаралығы – «Рәсәй почтаһы» федераль дәүләт унитар предприятиеһы филиалы директоры Ирек Ғәлимов хәбәр итте.
Уның әйтеүенсә, «Өмет», «Йәшлек» «Панорама Башкортостана», «Урал», «Юлдаш», «Йүрүҙән» кеүек һәм башҡа бихисап баҫмалар иң юғары һөҙөмтәләргә өлгәшкән.
— Был ваҡытлы матбуғат баҫмалары әлеге тираждарын һаҡлап ҡалыуҙан тыш, яҙылыусылар иҫәбен дә арттырған, — тип билдәләне Ирек Ғәлимов. — Республиканың мең кешеһенә 478 экземпляр тура килә. Рәсәйҙә беҙ элеккесә лидерҙар булып ҡалабыҙ.


text:
Өфөлә 2011 йылдың иң яҡшы йәш ғаиләһе һайланасаҡ
«Йәш ғаилә-2011» ҡала конкурсы финалы Өфөлә шәмбе, 22 октябрҙә, үтәсәк. Башҡортостандың Йәштәр сәйәсәте һәм спорт министрлығынан хәбәр итеүҙәренсә, төп приз өсөн район турҙарында еңеү яулаған ете йәш ғаилә көс һынашасаҡ: Дим районынан Мавриндар ғаиләһе, Калинин районынан Вәлиевтар, Киров районынан Ғатауллиндар, Ленин районынан Гладковтар, Октябрь районынан Уйылдановтар, Орджоникидзе районынан Мифтахетдиновтар һәм Совет районынан Ларионовтар.
Бәйге номинациялары — «Беҙ барыбыҙ ҙа бала саҡ иленән» визиткаһы», «Беҙҙең өйҙөң йәме» балалар конкурсы һәм «Ғаилә яҙмышында – ил яҙмышы» (күргәҙмә-презентация).
Еңеүсе ғаилә «Йәш ғаилә-2011» республика конкурсында ҡатнаша аласаҡ.
Сарала ҡатнашыусы барлыҡ ғаиләләргә Өфө хакимиәтенең һәм бағыусыларҙың ҡиммәтле бүләктәре һәм дипломдары тапшырыласаҡ. Финал Башҡорт дәүләт ҡурсаҡ театрында үтәсәк.


text:
Өфөлә велосипед юлын 7,3 миллион һумға йүнәтәсәктәр
Өфөлә Ҡала мәҙәниәт һарайынан алып Дежнев юл үткәргесенә тиклем участкала велосипед юлын йүнәтәсәктәр. Был маҡсатҡа баш ҡала бюджетынан 7,3 миллион һум бүленгән. Ярашлы электрон аукционды Өфө хакимиәтенең Коммуналь хужалыҡ һәм төҙөкләндереү идаралығы дәүләт һатып алыуҙары порталында урынлаштырған.
Объекттың дөйөм майҙаны 4000 квадрат метр тәшкил итә. Лотҡа техник эш участкала иҫке асфальтты тулыһынса алыуҙы, суйын люктарҙы демонтажлауҙы ҡарай. Әҙерлек эштәренән һуң төҙөүсе юлдарға һәм тротуарҙарға яңы асфальт-бетон түшәйәсәк, тышты яҡтыртыу системаһын йүнәтәсәк һәм яңыртасаҡ, шулай уҡ газон сәсәсәк.
Төҙөүсене эҙләү буйынса электрон аукцион 19 сентябрҙә уҙасаҡ. Велосипед юлын ремонтлау 30 ноябргә тамамланырға тейеш.


text:
“Именлек-2010” форумында яңы технологиялар һәм ҡаҙаныштар күрһәтеләсәкФото: Олег Яровиков
“Именлек-2010” форумында яңы технологиялар һәм ҡаҙаныштар күрһәтеләсәк
“Именлек-2010” форумында яңы технологиялар һәм ҡаҙаныштар күрһәтеләсәкФото: Олег Яровиков
Өфөлә 16-18 февралдә үтәсәк “Именлек-2010” IV Республика форумы йәмәғәт тәртибен тәьмин итеү, ғәҙәттән тыш хәлдәрҙе иҫкәртеү һәм бөтөрөү системаһы менән бәйле бөтә структуралар, шулай уҡ элемтә тармағы хеҙмәткәрҙәре өсөн мөһим ваҡиға буласаҡ. Форум Нефтселәр Мәҙәниәт һарайында һәм уның алдындағы майҙанда үткәреләсәк.
Форум сиктәрендә оҙайлы тарихҡа эйә булған ике төбәк-ара махсус күргәҙмә – “Именлек” һәм "Элемтә. ИнфоКом" – ойоштороласаҡ. Беренсе күргәҙмә – 17-се, ә икенсеһе 15-се тапҡырына үткәрелә. Был көндәрҙә янғын һүндереү һәм ҡотҡарыу подразделениелары Асыҡ ишектәр көндәре үткәрәсәк.
Форумды ойоштороусылар – Рәсәй Ғәҙәттән тыш хәлдәр министрлығының БР буйынса Баш идаралығы, БР буйынса Эске эштәр министрлығы, наркотиктар әйләнешенә контроллек итеү буйынса Федераль хеҙмәттең БР буйынса идаралығы, "Башинформсвязь" асыҡ акционерҙар йәмғиәте, "БашЭКСПО" Күргәҙмә үҙәге.
Бөгөн “Башинформ” агентлығында үткәрелгән матбуғат конференцияһы ошо үтәсәк форумға арналды. Унда был сараны ойоштороусылар вәкилдәре килде.
БР буйынса Эске эштәр министрлығының йәмәғәт именлеге буйынса идаралығы начальнигы Павел Данилов билдәләүенсә, форум йылдан-йыл ҙурыраҡ актуаллек яулай бара. Халыҡтың именлеген тәьмин итеү проблемалары, ғәҙәттән тыш хәлдәрҙе иҫкәртеү һәм бөтөрөү дәүләт кимәлендәге мөһим эш булып тора. Бөтә ҡатнашыусылар өсөн «Именлек-2010» форумы – ул именлек өлкәһендәге фәнни-техник ҡаҙаныштарҙы, шулай уҡ халыҡ араһында был өлкәлә пропаганда алып барыу тәжрибәһен күрһәтеү мөмкинлеге лә.
Матбуғат конференцияһында видеокүҙәтеү системаларын индереү енәйәтселәрҙе, автотранспортты урлап алып китеүселәрҙе, юл-транспорт һәләкәтендә ғәйеплеләрҙе асыҡларға ярҙам итеүе тураһында ла телгә алынды. Ғөмүмән, заманса технологиялар тормошобоҙҙо тағы ла уңайлыраҡ һәм хәүефһеҙерәк яһай.


text:
Фото:
Урманда тағы янғын башланды
Фото:
Рәсәй Ғәҙәттән тыш хәлдәр министрлығының БР буйынса Баш идаралығынан хәбәр итеүҙәренсә, Иглин районының Урман ауылына янғын расчеттары йүнәлтелгән. Ваҡиғалар шаһиты - «Башинформ» мәғлүмәт агентлығы хәбәрсеһе мәғлүмәте буйынса, йорттарын ташлап, ауыл халҡы ваҡытлы штаб янында йыйыла. Кешеләргә бронежилеттар таратыла. Яҡынса мәғлүмәттәр буйынса, хәрби часть биләмәһендә яғыулыҡ келәте яна. Янғын 15.30 тирәһендә башланған. Берәм-һәрәм шартлауға оҡшаш тауыштар яңғырай, ҡуйы төтөн күҙәтелә. Торлаҡ йорттар районында янғын күренмәй. Эске эштәр министрлығы хеҙмәткәрҙәре ауыл буйлап йөрөп, өйҙәрендә ҡалған кешеләрҙе эвакуациялай. Келәт, ауылға ҡарағанда, урманға яҡыныраҡ урынлашҡан. Төтөн бағанаһына ҡарағанда, яҡындағы урманда ла янғын башланыуы ихтимал.


text:
Башҡортостанда һауым күләмдәре арта
Йыл башынан алып тулайым һауым Башҡортостанда 821 мең тоннанан ашып киткән, уҙған йылдағы кимәлгә ҡарағанда был 29 мең тоннаға күберәк, тип хәбәр иттеләр БР Ауыл хужалығы министрлығының матбуғат хеҙмәтенән.
Тәүлегенә һәр һыйырҙан уртаса һауым буйынса ла күрһәткестәр яҡшы. Башҡортостанда тәүлегенә һәр һәүкәштән яҡынса 13,8-шәр кг һөт һауыла. Бында Саҡмағош малсылары алда бара. Район хужалыҡтарында тәүлегенә һәр һыйырҙан 17,7 кг һөт һауыла. Республиканың тағы өс районында – Тәтешлелә, Стәрлетамаҡта һәм Мәләүездә 17 килограмдан ашыу һөт алына.
Урал аръяғының, атап әйткәндә, Белорет, Бөрйән, Йылайыр, Хәйбулла райондарының ауыл хужалығы предприятиеларында былтырғы йыл менән сағыштырғанда һауым артыуы күҙәтелә.
Йыл башынан алып 337 мең тонна һөт һатылған. Шуның 295 мең тоннаһы ауыл хужалығы предприятиелары өлөшөнә тура килә.


text:
Иглин районы план буйынса үҫешәсәк
Башҡортостан Президенты бойороғо менән (2011 йылдың 2 мартындағы РП-44 һанлы) Иглин районының тотороҡло социаль-иҡтисади үҫешен тәьмин итеү буйынса саралар планы раҫланды.
Улар сеймал табыу һәм эшкәртеү сәнәғәтен, ауыл хужалығын үҫтереүгә, инвестициялар йәлеп итеүгә, урындағы бюджет килемен арттырыуға, ер һәм мөлкәт мөнәсәбәттәрен камиллаштырыуға, шулай уҡ мәғариф, физик культура һәм спорттың матди-техник базаһын нығытыуға, юлдар һәм инженерлыҡ коммуникациялары төҙөүгә йүнәлтелгән, тип хәбәр итә төбәк башлығының матбуғат хеҙмәте.


text:
Рөстәм Хәмитов БР Радиоэлектрон кластерының коллектив ҡулланыу үҙәге мөмкинлектәре менән таныштыФото: Андрей Старостин
Рөстәм Хәмитов БР Радиоэлектрон кластерының коллектив ҡулланыу үҙәге мөмкинлектәре менән танышты
Рөстәм Хәмитов БР Радиоэлектрон кластерының коллектив ҡулланыу үҙәге мөмкинлектәре менән таныштыФото: Андрей Старостин
Башҡортостан Президенты Рөстәм Хәмитов республиканың Радиоэлектрон кластерының коллектив ҡулланыу үҙәге лабораторияһында булды.
Үҙәк составында – дүрт лаборатория: селтәрле, автоматлаштырылған проектлау, һаҡлағыс япма һәм робототехника. Коллектив ҡулланыу үҙәген булдырыуға 100 миллион һум йүнәлтелгән: 80 миллионы федераль бюджеттан, 20 миллионы республика бюджетынан бүленгән.
— Үҙәктә программа-телекоммуникация аппаратураһын проектлау, көйләү һәм тест үткәреү өсөн ҡорамалдар йыйылған, — тип аңлатты Коллектив ҡулланыу үҙәге консультанты Альберт Маннапов. — Бөтә лабораториялар ҙа үҙ-ара бәйләнгән. Лаборатория менән ҡулланыуға рөхсәт алыу өсөн предприятиелар һайлау үтергә тейеш – уларҙың эше һөҙөмтәһендә һуңғы продукт килеп сығырға тейеш. Эшмәкәрлек эшмәкәрлек өсөн мөмкин түгел.
Үҙәктең бүлмәләре һәм ҡорамалдары менән республиканың радиоэлектрон кластер предприятиелары ҡуллана ала. Лаборатория бер ай элек асылды, әлеге ваҡытта бында өс предприятие: «Полигон», ERTech, «Технософт» тикшеренеүҙәр алып бара. Рөстәм Хәмитов лабораторияларҙы ҡараны, эштәр һәм ҡорамалдарҙың техник мөмкинлектәре менән танышты.
Атап әйткәндә, республика башлығына атлай торған гексапод (Hexаpod Zobot) роботын күрһәттеләр, уның хәрәкәте компьютер менән идара ителә. Әлеге ваҡытта уйлап сығарыусылар программа тәьминәтен камиллаштырыу менән шөғөлләнә. Бынана тыш, робототехника лабораторияһында контактһыҙ сенсор менән виртуаль ысынбарлыҡ күҙлеге өсөн программа әҙерләнә. Комплексты медицинала, когнитив психологияла, шулай уҡ төрлө физик процестарҙы өйрәнеү өсөн симулятор сифатында файҙаланып була.
— Был ҡорамалдың заманса аналогтары ҡеүәтле компьютерҙар менән мобиль булмаған бүлмәнән тора, — тип һөйләне ERTech компанияһының виртуаль ысынбарлыҡ объекттарына сумыу һәм уның менән үҙ-ара йоғонто яһау проекты координаторы Виктор Эриванцев. — Уның хаҡы 28 миллион һум самаһы. Беҙҙең өйрәнеүҙең хаҡы – 300 мең һум тирәһе, прототибын 2014 йылдың декабрендә сығарыу күҙаллана.


text:
Танзания
Координаталар: 5°55′00″ ю. ш. 34°32′00″ в. д. / 5.91667° ю. ш. 34.53333° в. д. (G) (O)
Танзания - (суахили Jamhuri ya Muungano wa Tanzania) — көнсығыш Африкала урынлашҡан дәүләт. Төньяҡта Кения һәм Уганда, көнбайышта Руанда, Бурунди һәм Конго Демократик Республикаһы, көньяҡта Замбия, Малави һәм Мозамбик менән сиктәш. Көнчыгыш ярын Һинд океаны йыуы.
«Танзания» һүҙе элекке ике колония Танганьика һәм Занзибар исеменән берләштереп алынған. Танзанияның ике башһалаһы бар: административ үзәге — Дар-эс-Салам, ә закон сығарыусы башҡала Додомала урынаша. Хөкүмәт Додомға 1970 йылдарҙа күсенә.
Ил территорияһында Африканың бөйөк күлдәре урынлашҡан — төньяҡта Виктория күле, көнбайышта Танганьика күле , һәм көньяҡта Ньяса күле ята.
Танзания субэкваториаль климат бүлкәтендә ята. Төньяҡ өлөшөндә ике ямғырҙар миҙгеле (март — май һәм сентябрь — ноябрь), көньяғында бер ямғыр миҙгеле (ноябрь — апрель). Утрауҙарында климат дымлы, көндоҙгө уртаса температура 28*30 градус, диңгеҙҙән иҫкән бриз һауа торошон бик йомшаҡ итә. Һинд океанында һыу температураһы — 24-26 градус. Диңгеҙ кимәленән 1200—1700 м бейеклектәге үҙәк өлөшөндң 22-25 градус, төндәрен һалҡын булыуы мөмкин. Танзанияла Африканың иң бейек нөктәһе — Килиманджаро (5895 м) түбәһе урын алған.


text:
«Витязь» яңы ҡоролма - универсаль быраулау комплексы сығарҙы
Ишембайҙың «Витязь» Машиналар эшләү компанияһы» асыҡ акционерҙар йәмғиәте ДТ-30ПС-1 ике звенолы гусеницалы транспортеры нигеҙендә сиктән тыш ҡатмарлы юл һәм климат шарттарында эшләргә һәләтле универсаль быраулау комплексын етештереүҙе үҙләштерҙе. Бындай техникаға һауа температураһының ҡырҡа айырылыуы ла ҡурҡыныс түгел: ул + 40 градустан алып -50°С градусҡа тиклем температурала эшләй ала.
Сәнәғәт һәм тышҡы иҡтисади бәйләнештәр министрлығының матбуғат хеҙмәте хәбәр итеүенсә, ике звенолы транспортер базаһындағы универсаль быраулау комплексы мәңгелек боҙлоҡ зонаһында ла, шулай уҡ юғары дымлы тупраҡта ла скважиналар быраулау өсөн тәғәйенләнгән. Уны бина, ҡоролмалар нигеҙҙәре, күпер төҙөгәндә, электр линиялары, ер өҫтөнән газ һәм нефть үткәргестәр һалғанда ла ҡулланырға мөмкин. Быраулау тәрәнлеге алты метрға етә.
Тағы бер өҫтөнлөгө — ҙур йөк күтәреүсәнлеге һәм һыйҙырышлылығына өҫтәп ауыр юл-климат шарттарында һәр ерҙән үтә алыу күрһәткесе лә юғары. Йылдың ҡайһы миҙгелендә лә алдан инженер әҙерлекһеҙ эштәрҙе башҡарыу мөмкинлеге объекттарҙы төҙөүгә сығымдарҙы кәметә. Универсаль быраулау комплексы нефть-газ тармағында ла, шулай уҡ энергетика, төҙөлөш һәм сәнәғәттең башҡа тармаҡтарында ла ҡулланыуға бик уңайлы.


text:
Тәгәрмәс
Тәгәрмәс — өҫтөнә ҡуйған есемде тәгәрләтеп хәрәкәткә килтереү өсөн, уларҙың күсәренә кейҙерелгән көпсәкле түңәрәк ҡулайлама. Тәгәрмәс төрлө механизм һәм ҡоролмаларҙа киң ҡулланыла. Уйлап сығарыу ваҡыты билдәһеҙ.
Йөкмәткеһе
Механика[үҙгәртергә | вики-тексты үҙгәртергә]
Есем арауыҡта урын алмаштырғанда тәгәрмәс энергия сарыф итеүҙе күпкә кәметә. Тәгәрмәс ҡулланғанда эш тәгәрәү көсөн еңеү өсөн башҡарыла, ә тәгәрәү көсө (ru:сила трения качения) ышҡылыу көсөнә ҡарағанда күпкә әҙерәк.
Тарих[үҙгәртергә | вики-тексты үҙгәртергә]
Тәгәрмәс беренсе тапҡыр Б. Э.Т. 4 меңйыллыҡта Ике йылға араһында ((ru:Месопатамия) телгә алына. Тәгәрмәстән алда йөктө күсереү өсөн һалынған каток булған. Иң беренсе тәгәрмәс ағастан эшләнгән булған, ағастан басылған дискыны күсәргә кейҙергәндәр. Ике йылға араһындағы Урук ҡалаһында Б. Э.Т 3000 йылда төшөрөлгән сана һурәтә табылған. Б. Э.Т 2700 йылда төшөрөлгән арба һүрәте бар. Б. Э.Т. 2000 йылдарҙа тәгәрмәс конструкцияһы камиллаштырыла. Кеса Азияла эшләнгән тәгәрмәстә араса ((:ru:спица), көпсәк ((ru:ступица), тәгәрмәс түғыны ((ru:обод) ҡуллана башлайҙар[1]. Б. Э.Т. 1 меңйыллыҡта тәгәрмәстең ныҡлығын көсәйтеү өсон кельттар тимер туғын ((ru:обод) ҡулланалар, амортизация өсөн резина шиналы тәгәрмәс эшләйҙәр[2]
[[Христофор КолумбКолумб|ҡа тиклем Америка цивилизацияһында тәгәрмәс билдәһеҙ булған тип иҫепләнә. Шулай ҙа Инк ҡәбиләләре тәгәрмәс асыуға яҡынлашҡан була. Шулай уҡ еврапалылар килгәнге тиклем Австралия һәм Африка ерле халҡы тәгәрмәсте белмәгән.
Тәгәрмәс асыу кәсепселекте үҫтереүгә булышлыҡ итә. Тәгермәс көршәксе түңәрәгендә, тирмәндә, иләүестә, ҡырыу станогында ҡулланыла. Мануфактура, фабрика, рудниктарҙа һыу тәгәрмәсе ҡулланыла.
Ҡыҙыҡлы факттар[үҙгәртергә | вики-тексты үҙгәртергә]
- 2001 йылдың июлендә «йөк күсереү өсөн ҡулланыла торған түңәрәк ҡоролма» тигән аңлатма менән патент[3]. алына.
Был патентты алыусы Мельбурн ҡалаһынан Джону Кэо Австралия патент закондары камил булмауын күрһәтергә теләгән.
- 2009 йылда француз компанияһы Мишлен Active Wheel исемле автомобиль тәгәрмәсе эшләп сығара. Был тәгәрмәс эсендә электродвигатель, рессора, амартизатор һәм тормоз ҡуйыла[4].
- 1959 йылда американец А. Сфредд квадрат тәгәрмәскә патент ала. Ул ҡар, ҡом, бысраҡ һәм соҡорҙар аша еңел бара. Шик булыуға ҡарамаҫтан машина «аҡһамай» һәм тиҙлеге 60 км/сәғәткә етә.


text:
Хәзит Дауытов мемориалы үткәрелә
Классик шахмат буйынса Өфөлә 3 апрелдә Хәзит Дауытов мемориалы старт ала. Республика балалар-үҫмерҙәр шахмат мәктәбендә үткәреләсәк турнирҙы Өфөнөң Шахмат федерацияһы ойоштора.
Билдәле тренер уҙған быуаттың 80-се йылдарынан алып ғүмере аҙағынаса үҫмерҙәр уҡытҡан. Уның I Өфө политология гимназияһы тәрбиәләнеүселәренән торған командаһы ҡала һәм республика конкурстарында оҙаҡ йылдар Республика балалар-үҫмерҙәр спорт мәктәбе командаһы менән бер тигеҙ һөҙөмтәләр күрһәткән, ә улы Рөстәм Башҡортостанда беренсе булып халыҡ-ара гроссмейстер исемен яулаған. Ҡаҙаныштарын танып, Өфө шахмат берләшмәһе йыл һайын уның иҫтәлегенә турнир ойоштора, бындай тәүге турнир 2000 йылдың июнендә үткәйне.
Турнирҙа һәр ҡатнашыусыға сәғәт ярым ваҡыт бирелә. Мемориал швейцар системаһы буйынса туғыҙ турҙа үтә һәм 11 апрелдә тамамлана. Йыйылған мәрәйҙәре буйынса, ә мәрәйҙәр һаны тигеҙ булғанда — башҡа төрлө өҫтәмә күрһәткестәр буйынса билдәләнгән еңеүсегә һәм приз алыусыларға грамоталар, ҡиммәтле бүләктәр тапшырыласаҡ.


text:
Фото:
Т-34 хәтер һағында
Фото:
Салауатта реставрация үткән Т-34 хәрби танкыһы ҡуйыласаҡ. Ҡалаға бүләккә уны «Салауатнефтеоргсинтез» асыҡ акционерҙар йәмғиәте һатып алған.
Предприятиеның матбуғат хеҙмәтенән хәбәр итеүҙәренсә, 1941-1942 йылдар өлгөһөндәге Т-34/76 танкыһы 1942 йылдың мартында Калуга өлкәһенең Барятин районындағы яуҙарҙа ҡатнашҡан.
«Экипаж» эҙәрмәндәр төркөмө» йәмәғәт ойошмаһы етәксеһе Антон Агапин әйтеүенсә, «танктың хәрби тарихы бик фажиғәле. «Утыҙ дүртенсе» бихисап бәрелештәрҙә ҡатнаша, ләкин Калуга өлкәһенең Барятин районында совет ғәскәрҙәренең оборона линияһын һаҡлау өсөн барған алыш уның өсөн һуңғыһы була. Ул ваҡытта, 1942 йылдың мартында, танк экипажы хәрби машинаны утлы һыҙыҡҡа алып сыға һәм дошман ғәскәрҙәрен ҡырыуға тотона. Немецтар танкка ҡаршы 37-миллиметрлы пушкаларҙан ата, ләкин машинаға етди зыян килтерә алмай. Хәрби машина даими утҡа тотола, тәгәрмәс сылбырын өҙөү арҡаһында хәрәкәт итеүҙән туҡтатыла, әммә көбәгенә немец снаряды тейеп, артабан яуҙы дауам итеү мөмкинлеге ҡалмағас ҡына, экипаж ағзаларынан иҫән ҡалған ике яугир машинаны ҡалдырырға ҡарар итә. Совет автоматсылары менән танк экипажы хәрби машинаны эвакуациялау өсөн килеп еткәнсе, гитлерсыларҙың штурм төркөмө танкка мина ҡуйып өлгөрә. Яу барышында немецтар Т-34-те шартлата».
— 65 лет йылдан һуң эҙәрмәндәребеҙ экспедиция ваҡытында 200 метр радиусҡа һибелгән танк фрагменттарына юлыға, — тип аңлатма бирә Антон Агапин. — Реставрация ваҡытында машина броня йөйҙәрен беркетеп йәбештереү юлы менән яңынан йыйылған, ә айырым быуындары тулыһынса алмаштырылған.
Бөйөк Еңеүҙең 65-йыллығы көнөндә легендар Т-34 Мәңгелек ут эргәһендәге постаментта үҙенең урынын аласаҡ һәм XX быуат тарихында иң оҙаҡ көтөлгән Еңеүҙең символына әйләнәсәк.


text:
Фото:
Йәш гвардеецтар һәм ветерандар Александр Матросов һәйкәленә сәскәләр һалды
Фото:
Бөгөн Өфөнөң Киров районында Советтар Союзы Геройы Александр Матросов һәйкәленә сәскәләр һалдылар.
Тантана уның исемен йөрөткән скверҙа үтте. Унда «Берҙәм Рәсәйҙең Йәш Гвардияһы» Башҡортостан төбәк бүлексәһе вәкилдәре, Бөйөк Ватан һуғышы ветерандары һәм тыл хеҙмәтсәндәре, юғары һәм мхсус урта уҡыу йорттары студенттары, мәктәп уҡыусылары ҡатнашты.
Фронтовиктар һәм йәш быуын вәкилдәре һәләк булған геройҙарҙы бер минут тынлыҡ менән хөрмәтләне.
Белешмә. Гвардия рядовой Александр Матросовҡа һәйкәл Өфөлә 1951 йылдың 9 майында асылған. Уның авторы — скульптор Леонид Эйдлин.
Ленинградтың «Монументскульптура» заводында ҡойолған бронза һәйкәл алһыу граниттан эшләнгән постаментҡа урынлаштырылған.
2,5 метрлыҡ бейеклектәге Матросов фигураһы алға ынтылышта, ҡулдарына автомат тоттороп эшләнгән.
Геройҙың башында — каска, обмундированиеһы өҫтөнән — плащ-палатка, постаментта «Советтар Союзы Геройы Александр Матросовҡа» тигән яҙыу бар.
Александр Матросов 1924 йылдың 5 февралендә тыуған. Иртә атай-әсәйһеҙ ҡалғас, Ульяновск өлкәһенең Ивановск балалар йортонда һәм Өфө хеҙмәт колонияһында тәрбиәләнә.
1942 йылдың сентябрендә Совет Армияһы сафына алына һәм Краснохолмск хәрби-пехота училищеһына йүнәлтелә. 1943 йылдың ғинуарында башҡа комсомол курсанттар менән үҙе теләп ғәмәлдәге армияға китә һәм Калинин фронтына эләгә.
1943 йылдың 23 февралендә Чернушки ауылы өсөн барған һуғышта үҙенең подразделениеһына уңышлы һөжүмде тәьмин итеү маҡсатында дзоттың амбразураһын тәне менән ҡаплай.
Александр Матросовҡа СССР Юғары Советының 1943 йылдың 19 июнендәге Указы менән үлгәндән һуң Советтар Союзы Геройы званиеһы бирелә.
Оборона наркомы приказы менән герой хеҙмәт иткән гвардия полкына «Александр Матросов исемендәге 254-се гвардия уҡсылар полкы» атамаһы бирелә.
Бөйөк Ватан һуғышы йылдарында 300 самаһы совет яугиры ошондай батырлыҡ күрһәтә.


text:
Башҡортостан һәм Мәскәү Хеҙмәттәшлек тураһында килешеүгә ҡул ҡуйҙыФото: Андрей Старостин, Олег Яровиков
Башҡортостан һәм Мәскәү Хеҙмәттәшлек тураһында килешеүгә ҡул ҡуйҙы
Башҡортостан һәм Мәскәү Хеҙмәттәшлек тураһында килешеүгә ҡул ҡуйҙыФото: Андрей Старостин, Олег Яровиков
Йома, 27 апрелдә, Мәскәүҙең Халыҡ-ара Музыка йортонда республика Президенты Рөстәм Хәмитов менән баш ҡала мэры Сергей Собянин Башҡортостан һәм Мәскәү араһында сауҙа-иҡтисади, фәнни-техник һәм социаль-мәҙәни хеҙмәттәшлек тураһындағы килешеүгә ҡул ҡуйҙы.
Яҡтар фәнни-техник, иҡтисади һәм башҡа төрлө мәғлүмәт менән алмашыу, шулай уҡ иҡтисадтың төрлө өлкәләрендә үҙ-ара хеҙмәттәшлек итеү өсөн уңайлы шарттар булдырыу тураһында һөйләшеп килеште.
Мәскәү мэры Сергей Собянин төбәктәрҙең бихисап хеҙмәттәшлек ептәре, күп быуатлыҡ тарих менән бәйле булыуын билдәләне. Башҡортостан менән Мәскәү араһындағы тауар әйләнеше 20 миллиард һумдан ашыу сумманы тәшкил итә, әммә төбәктәр бәйләнеше аҡса менән генә сикләнмәй, әлбиттә. Мәскәүҙә 1000 студент уҡый, ике меңдән ашыу республика кешеһе Мәскәүгә дауаланырға килә. Фәнни, етештереү, сәнәғәт учреждениелары кимәлендә лә әүҙем хеҙмәттәшлек алып барыла.
— Был Килешеүгә ҡул ҡуйыу илдең ике ҙур төбәге араһындағы бәйләнештәрҙе үҫтереүгә етди этәргес бирәсәк, тип ышанам. Минең уйымса, Килешеү Мәскәүгә лә, Башҡортостанға ла файҙаға ғына буласаҡ, — тип билдәләне Сергей Собянин.
Башҡортостан Президенты Рөстәм Хәмитов та Башҡортостан менән Мәскәү араһындағы хеҙмәттәшлектең ҙур перспективалары булыуына ышана.
— Мәскәүҙә Башҡортостан Республикаһы көндәре – буш формаллек кенә түгел, ә ҡыҙыҡлы, оло, сағыу ваҡиға, — тине республика башлығы. — Меңләгән кеше килгән, әүҙем һөйләшеүҙәр алып барабыҙ, инвесторҙар эҙләйбеҙ, иҡтисади ҡеүәтебеҙҙе күрһәтәбеҙ, һәм бынан тыш, беҙҙең төбәктә ял итеүе, һауыҡтырыу үтеүе яҡшы булыуын, бик яҡшы курорттар селтәре барлығын күрһәтәбеҙ. Мәскәү халҡы элек-электән Башҡортостанға ял итергә йөрөй, һәм һәр ваҡыт бик ҡәнәғәт ҡайталар. Бынан тыш, иҡтисади мөнәсәбәттәр ҙә әүҙемләшә: предприятиеларыбыҙ тығыҙ кооперацияға инә. Бөгөн уларҙың күбеһенең милекселәре Мәскәүҙә йәшәй һәм, киреһенсә, Мәскәү предприятиеларының хужалары — Өфөнән, Башҡортостандан. Дөрөҫөн әйткәндә, шулай булырға тейеш тә. Бәйләнештәр ҙә арттырыла барасаҡ. Улар үҫтереләсәк, ә бөгөнгө Килешеүгә ҡул ҡуйыу – бындай хеҙмәттәшлекте үҫтереүҙең сираттағы этабы ул. Хәҙер иһә беҙ Башҡортостанда Мәскәү делегацияһын көтөп көтәбеҙ, һеҙҙе ҡунаҡҡа саҡырабыҙ.
— Мәскәү кеүек эре иҡтисади, индустриаль үҙәк менән Килешеү төҙөү беҙҙең өсөн бөтә яҡтан да отошло, — тип белдерҙе журналистарға республика Президенты. – Беҙ Мәскәүҙә Башҡортостандың бер нисә сауҙа нөктәһен асырға тәҡдим итергә йыйынабыҙ, күргәҙмәләр һәм презентациялар үткәреү өсөн баш ҡалала фирма магазиндары булһын ине. Берлектәге эшмәкәрлек планын әҙерләргә, ошо Килешеүҙе үтәү өсөн аныҡ пункттарҙы билдәләргә, һәм уларҙы тормошҡа ашыра башларға кәрәк.
Мәскәүҙә Башҡортостан көндәре тураһында һөйләгәндә, Рөстәм Хәмитов был эштең мәғлүмәти планда булыуын билдәләне.
— Был — донъя күләменә сығыу, беҙгә, республикаға, инвесторҙар йәлеп итеү. Был йәһәттән ҡарағанда билдәле уңыштарға өлгәштек. Бөгөн Рәсәйҙең Сауҙа-сәнәғәт палатаһында ҙур ҡыҙыҡлы һөйләшеүҙәр үтте, һәм бик күп бизнесмендар беҙгә килергә теләк белдерҙе. Уларҙың 5 йәки 10 проценты булһа ла республикала үҙ бизнесын башлаһа, бик шәп буласаҡ. Шуға ла был практиканы дауам итәсәкбеҙ, — тип билдәләне Рөстәм Хәмитов.
Өҫтәп үтәйек, Мәскәүҙең Музыка йорто алдындағы майҙанда урынлашҡан башҡорт тирмәләре, үҙенсәлекле этнофольклор ихатаһы байрам ҡунаҡтарына башҡорт мәҙәниәте менән танышырға мөмкинлек бирҙе. Интерьер әйберҙәре, милли кейем, йолалар, республика бренды — башҡорт балы — былар барыһы ла башҡорт халҡының үҙенсәлектәрен, милли традицияларҙы һәм төрлө дәүерҙәге оҫталар сәнғәтен асырға ярҙам итте. Мәскәүлеләр баллап сәй эсте, ҡымыҙ, сәк-сәк, ҡаҙылыҡты тәмләп ҡараны. Ихатаны Башҡортостан Президенты Рөстәм Хәмитов та инеп күрҙе.
Йомалағы сараларҙы Башҡортостандың сәнғәт оҫталарының концерты йомғаҡланы.
Мәскәүҙә Башҡортостан Республикаһы көндәре шәмбе, 28 апрелдә, Башҡортостан кинематографистары менән төшөрөлгән документаль, нәфис һәм анимацион фильмдар күрһәтеү менән тамамлана.


text:
Фото:
Һунар миҙгеле Башҡортостанда 21 апрелдә башланасаҡ
Фото:
21 апрелдә Башҡортостанда яңы һунар миҙгеле асыла. «Башинформ» агентлығына БР Тәбиғәттән файҙаланыу һәм экология министрлығының йәнлектәр донъяһы объекттарынан файҙаланыуға дәүләт контроле бүлеге начальнигы Глеб Егоровтың хәбәр итеүенсә, 21 апрелдән ата өйрәктәргә, вальдшнептарға, ҡаҙҙарға, ҡор һәм һуйырҙарға һунар рөхсәт ителәсәк.
Хәтерегеҙгә төшөрәйек, әле республикала, дөйөм алғанда бөтә илдәге кеүек үк, иҫке һунарсы билеттарын берҙәм федераль өлгөләге документтарға алмаштырыу дауам итә.
Берҙәм федераль өлгөләге һунарсы билеты – мөҙҙәте сикләнмәгән һәм бөтә ил биләмәләрендә ҡулланырға мөмкин булған документ. Билеттар бушлай алмаштырыла, уларҙы 2012 йылдың 1 июленә тиклем яңыртып бөтөргә кәрәк.


text:
Һаҡлыҡ банкында льготалы ипотека кредиты алырға мөмкин
Рәсәй Һаҡлыҡ банкының 8598-се Башҡортостан бүлексәһе менән "Башҡортостан Республикаһының торлаҡ төҙөлөшө фонды" дәүләт унитар предприятиеһы банк ҡатнашлығында төҙөлгән фатирҙарҙы һатып алыуға "Ипотека+" кредит схемаһы буйынса хеҙмәттәшлек тураһында килешеү төҙөнө. Һүҙ бында Өфөнөң Совет районы, Минһажев урамы, 271-се кварталдағы күп фатирлы торлаҡ йорт тураһында бара.
Был программаға ярашлы, физик шәхестәр льготалы шарттарҙа: түбән процент ставкаһы менән һәм башҡа күсемһеҙ милек объектын закладҡа һалмайынса кредит ала аласаҡ. Бынан тыш, Рәсәй Һаҡлыҡ банкы кредит программалары ҡатнашлығында фатир һатып алғанда торлаҡтың бер квадрат метрының хаҡы 53 мең һумдан 47 мең һумға тиклем кәметелде, тип хәбәр итә Рәсәй Һаҡлыҡ банкының Урал банкы матбуғат хеҙмәте.


text:
Фото:
3-сө гимназиянан Елена Фролова – Өфөнөң иң яҡшы уҡытыусыһы
Фото:
3-сө гимназиянан Елена Фролова «Башҡортостандың баш ҡалаһының йыл уҡытыусыһы — 2010» еңеүсеһе тип табылды. Математика һәм геометрия уҡытыусыһы, биш финалсыны үтеп, был маҡтаулы исемгә лайыҡ булды.
Ун өсөнсө йыл рәттән ҡыштың һуңғы айында, февралдә, Өфөлә “Башҡортостандың баш ҡалаһы йыл уҡытыусыһы” дөйөм ҡала конкурсының финалы үткәрелә. Быйылғы йылда конкурста 45 уҡытыусы, шул иҫәптән 26-һы – башланғыс кластар һәм предмет уҡытыусылары, башҡалары – башҡорт һәм татар теле, әҙәбиәте уҡытыусылары, ҡатнашты. Уларҙың барыһы ла Ҡала мәҙәниәт һарайындағы тантаналы кисәгә саҡырылды. Педагогик оҫталыҡ конкурсы еңеүсеһе шунда асыҡланды ла инде.
Елена Фролова 11 йыл элек мәктәпкә килгән, 3-сө гимназияла һигеҙ йыл хеҙмәт итә. Эшен бик ярата һәм педагогиканан башҡа үҙен күҙ алдына ла килтермәй. Хәйер, бәхетле еңеүсенең үҙе әйтеүенсә, ул мәктәпкә осраҡлы ғына килеп эләккән.
— Эшемә ылыҡтым һәм һөнәрҙең минеке булыуын аңланым, — тп һөйләй ул. — Барыһы ла күңелемә яҡын – балалар, хеҙмәттәштәр менән аралашыу, математикала ла мөмкин булған ижади эш.
Елена Викторовнаның методик эшенең йүнәлеше – гуманитар профилле кластарҙа математика уҡытыу. Аныҡ фәндәр уҡытыусыһы булараҡ, ул һәр минустың да ыңғай яғы булыуына ышана.
— Һәйбәт уҡытыусы булыуҙың рецебы ябай – иң мөһиме — балалар менән ихлас, ғәҙел һәм бәхетле булыу, шул саҡта барыһы ла килеп сыға, — ти Елена Фролова. – Конкурста еңергә яҡындарымдың, хеҙмәттәштәремдең һәм, әлбиттә, уҡыусыларымдың терәк-таяныс булыуы ярҙам итте. Мин уларҙың ышанысын аҡламай булдыра алманым.
Уҡытыусы күп осраҡта ҡатын-ҡыҙҙар һөнәре иҫәпләнә. Ләкин быйылғы йылда кешелектең икенсе яртыһы көтөлмәгәнсә әүҙемлек күрһәтте.
105-се гимназияның рус теле һәм әҙәбиәте уҡытыусыһы Владимир Раевский һәм «Берҙәмлек» лицейының биология уҡытыусыһы Игорь Мокрополов конкурста ҡатнашып ҡына ҡалманы, финалға етте. Бынан тыш, Владимир Викторович баш ҡаланың рус теле һәм әҙәбиәте буйынса иң яҡшы йыл уҡытыусыһы тип табылды.
«Иң яҡшы татар теле һәм әҙәбиәте уҡытыусыһы» номинацияһында Орджоникидзе районының 65-се гимназияһынан Ләйсән Насырова еңде, ә «Башҡортостандың баш ҡалаһының башҡорт теле һәм әҙәбиәте уҡытыусыһы– 2010» конкурсында еңеүсе исеменә ошо уҡ Орджоникидзе районынан, 80-се мәктәптән Зөлфиә Ҡаһарманова лайыҡ булды.
Был көндә йәнә ике педагогик ярыш - – «Йыл тәрбиәсеһе» һәм «Өҫтәмә белем биреү педагогы» призерҙары һәм еңеүселәре бүләкләнде.
Уларҙы ҡотлап, Өфө мэры Павел Качкаев, һуңғы ваҡытта мәғарифҡа ҙур иғтибар бирелеүен билдәләне. Һәм илебеҙҙә ниндәй быуын тәрбиәләнеүе, эш хаҡынан тыш, әхлаҡи аспекттар, уҡытыусыға ниндәй ҡараш булдырылыуына ҡарап, был һөнәрҙең престижына ла бәйле булыуын һыҙыҡ өҫтөнә алды.


text:
Рөстәм Хәмитов Өфөлә бал-һуған йәрминкәһендә булдыФото: Олег Яровиков
Рөстәм Хәмитов Өфөлә бал-һуған йәрминкәһендә булды
Рөстәм Хәмитов Өфөлә бал-һуған йәрминкәһендә булдыФото: Олег Яровиков
18 августа Башҡортостан Президенты Рөстәм Хәмитов бал-һуған ауыл хужалығы йәрминкәһендә булды, сара Серго Орджоникидзе исемендәге мәҙәниәт һарайы алдында үтте, тип хәбәр иттеләр БР Президентының матбуғат хеҙмәтенән.
Майҙанда Иглин районы хужалыҡтарының продукцияһы – ете тоннаға яҡын бал, 20 тонна йәшелсә, шулай уҡ ит, һөт һәм кондитер продукцияһы тәҡдим ителде. Йәрминкәлә йәмғеһе 120 сауҙа урыны ойошторолдо.
«Агри» яуаплылығы сикләнгән йәмғиәте (Иглин районының һуған етештереү буйынса иң ҙур хужалығы) фермерҙары менән аралашыу барышында Рөстәм Хәмитов, хужалыҡтағы бизнес-процестарҙы аңлау иҡтисадтың заманса үҫеш кимәленә тап килмәй, тип билдәләне. Башҡортостан Президенты хужалыҡ етәкселегенә производствоны киңәйтеү һәм төбәктәге иң яҡшы һуғанды һатыу буйынса ентекле бизнес план төҙөргә тәҡдим итте.


text:
РФ Мәғариф һәм фән министрлығы гранттарына Башҡорт дәүләт университеты ғалимдары лайыҡ булды
Башҡорт дәүләт университеты ғалимдарының ике проекты ғилми эшмәкәрлек өлкәһендә дәүләт заданиеһын тормошҡа ашырыу сиктәрендә РФ Мәғариф һәм фән министрлығы иғлан иткән конкурста еңеү яуланы.
«Физика» йүнәлеше буйынса еңеүселәр иҫәбенә профессор Лиана Ковалева етәкселегендәге ғилми коллектив эшләгән «Тышҡы электромагнит тәьҫире булғанда термойәбешкәк реологик ҡатмарлы шыйыҡсалар термогидродинамикаһы» проекты инде.
«Химия» йүнәлеше буйынса грантҡа профессор Әхәт Мостафин етәкселегендәге ғилми коллектив эйә булды. Тикшеренеү темаһы – «Молекула дизайны, яңы потенциаль дарыу препараттарын табыу алымдары һәм уларҙың биологик әүҙемлеге».
Гранттар өс йылға бүленә, тип хәбәр иттеләр Башҡорт дәүләт университетының матбуғат хеҙмәтенән.


text:
Башҡортостанға эш сәфәре менән Александр Шохин килде
Йома, 19 ноябрҙә, Өфөгә Рәсәй сәнәғәтселәр һәм эшҡыуарҙар союзы президенты Александр Шохин килде. Үҙ сәфәре сиктәрендә ул Башҡортостан Республикаһы Президенты Рөстәм Хәмитов менән протокол осрашыуы үткәрҙе. Улар төбәктең социаль-иҡтисади үҫеш мәсьәләләрен тикшерҙе. Осрашыу аҙағында Башҡортостан башлығы һәм Рәсәй сәнәғәтселәр һәм эшҡыуарҙар союзы президенты был тема буйынса республиканың фән һәм иҡтисад элитаһы вәкилдәре ҡатнашлығында түңәрәк өҫтәл үткәрҙе.


text:
Мәжит Ғафуриҙың тыуыуына 135 йыл тулыу айҡанлы Өфөлә шиғри марафон ойошторола
ӨФӨ, 2015 йыл, 31 июль. /«Башинформ» мәғлүмәт агентлығы, Әлим Фәйезов/.
Ошо көндәрҙә республикала мөһим ваҡиға — татар һәм башҡорт әҙәбиәте классигы, Башҡортостандың тәүге халыҡ шағиры Мәжит Ғафуриҙың тыуыуына 135 йыл тулыу көнө билдәләнә.
1 августа көндөҙгө сәғәт 4-тә Мәжит Ғафури исемендәге мәҙәни фонд баш ҡала халҡын һәм ҡунаҡтарын, әҙәбиәтселәрҙе, шиғриәт һөйөүселәрҙе, шағирҙың туғандарын Мәжит Ғафуриҙың Өфөләге йорт-музейына (Гоголь урамы, 28) шиғри марафонға саҡыра. Әҙиптең биографияһы һәм ижады буйынса викторина ойошторола. Еңеүселәргә бүләктәр тапшырыласаҡ.
Электән килгән йола буйынса, шиғри бәйге тамамланғас, бөйөк шағирҙы ихтирам итеүселәр уның исемен йөрөткән Башҡорт дәүләт академия драма театры алдындағы Ғафури һәйкәленә сәскәләр һаласаҡ, тип хәбәр итте Мәжит Ғафури исемендәге мәҙәни фонд рәйесе Люция Камаева.


text:
Төбәктә эш хаҡының үҫеш темптары уртаса Рәсәй кимәленән юғарыраҡ
Башҡортостанда эш хаҡының үҫеш темптары уртаса Рәсәй кимәленән юғарыраҡ.
БР Хеҙмәт һәм халыҡты социаль яҡлау министрлығының матбуғат хеҙмәтенән хәбәр итеүҙәренсә, 2012 йылдың туғыҙ айында уртаса айлыҡ эш хаҡы 14,7 процентҡа артып (Рәсәй буйынса был күрһәткес14,4 процентҡа тиң), 19600 һум тәшкил иткән.
Министрлыҡтан билдәләүҙәренсә, эш хаҡын арттырыу өсөн иҡтисадтың реаль секторында эш хаҡы квартал һайын тауар һәм хеҙмәттәргә ҡулланыу хаҡтары артыуына ҡарағанда йылдамыраҡ темптарҙа индексациялана. Шулай итеп, ағымдағы йылдың 1 октябренән тариф ставкалары 11 прооцентҡа артҡан.
Шул уҡ ваҡытта айырым иҡтисади эшмәкәрлек төрҙәрендә эш хаҡының һүлпән темптарҙа артыуы эш хаҡының уртаса республика күләменә йоғонто яһай. Тәү сиратта һүҙ полиграфия эшмәкәрлеге предприятиелары, электр ҡорамалдарын етештереү, транспорт һәм элемтә, төҙөлөш, күмәртәләп һәм ваҡлап сауҙа итеү өлкәләре, шулай уҡ коммуналь хеҙмәттәр күрһәтеү буйынса ойошмалар хаҡында бара.
Республиканың дәүләт һәм муниципаль учреждениеларында эш хаҡы кимәле буйынса квартал һайын үткәрелгән күҙәтеү һөҙөмтәләренә ярашлы, 2012 йылдың туғыҙ айында бюджет өлкәһе хеҙмәткәрҙәренең уртаса айлыҡ хеҙмәт хаҡы, 2011 йылдың ошо уҡ осоро менән сағыштырғанда, 21,6 процентҡа артып, 13318 һум тәшкил иткән. Шулай итеп, һаулыҡ һаҡлау өлкәһендә ул 26,5 процентҡа артып, 16782 һумға еткән, мәғариф өлкәһендә – 19 процентҡа (12006 һум), спорт учреждениеларында – 18,4 процентҡа (10353), мәҙәниәт һәм сәнәғәт учреждениеларында – 16,4 процентҡа (9511), социаль сәйәсәт өлкәһендә 11,8 процентҡа артып, 9689 һум тәшкил иткән.
Шул уҡ ваҡытта эш хаҡы кимәле буйынса Башҡортостан элеккесә уртаса Рәсәй кимәленән яҡынса 24 процентҡа артта ҡала.


text:
Яңы йыл каникулдарында Куйбышев тимер юлы өҫтәп 130 рейс ебәрә
Яңы йыл байрамдары һәм раштыуа каникулдары осоронда Куйбышев тимер юлы станцияларынан «Федераль пассажирҙар компанияһы» асыҡ акционерҙар йәмғиәте поездарының өҫтәмә рәүештә 130-ҙан ашыу рейсы тәғәйенләнәсәк, тип хәбәр итә тимер юл ведомствоһы матбуғат хеҙмәте.
Улар 2013 йылдың 25 декабренән 2014 йылдың 13 ғинуарына тиклем осорҙа йөрөйәсәк. Мәскәү йүнәлешендә 125 рейсҡа 23 поезд тәғәйенләнде, Санкт-Петербург йүнәлешендә — 9 рейсҡа дүрт поезд.
Куйбышев тимер юл сайтында онлайн билеттарға заказ бирә, шулай уҡ поездар хәрәкәте расписаниеһын белә алаһығыҙ.


text:
Башҡортостан Президенты Мортаза Рәхимов «Асы» шифаханаһының ял үҙәге төҙөлөшө менән таныштыФото: Олег Яровиков
Башҡортостан Президенты Мортаза Рәхимов «Асы» шифаханаһының ял үҙәге төҙөлөшө менән танышты
Башҡортостан Президенты Мортаза Рәхимов «Асы» шифаханаһының ял үҙәге төҙөлөшө менән таныштыФото: Олег Яровиков
Яҡын арала “Асы” шифаханаһында уңайлы ял үҙәге буласаҡ. 14 июндә Башҡортостан Республикаһы Президенты Мортаза Рәхимов Белорет районына эш сәфәре барышында уның төҙөлөшө менән танышты. Сәфәрҙә Президентты БР Хөкүмәте Премьер-министры Раил Сарбаев, БР Хөкүмәте Премьер-министры урынбаҫары, хеҙмәт һәм халыҡты социаль яҡлау министры Фидус Ямалетдинов, БР төҙөлөш, архитектура һәм транспорт министры Рауил Ибәтуллин оҙатып йөрөнө.
Шифахана биләмәһендәє ял үҙәге төҙөлөшө былтыр йәй төҙөлә башланы. әлеге ваҡытта бында биҙәү эштәре алып барыла. Дөйөм майҙаны 5 мең квадрат метр самаһы тәшкил иткән өс ҡатлы яңы бинала спорт залдары, йөҙөү бассейны, тренажер комплексы, кинотеатр, балалар бүлмәһе, китапхана, бильярд залы, конференция залы урынлашасаҡ.
Ял үҙәге төҙөлөшөн финанслау өсөн республика бюджетынан 228 миллион һум аҡса бүленгән. ЄӘле ошо аҡсаның яртыһынан күберәге үҙләштерелгән. Төҙөлөш эштәрен “Башнефтезаводстрой” тресы коллективы башҡара.
Ял үҙәге төҙөлөшө менән танышҡандан һуң Мортаза Рәхимов төҙөүселәр һәм шифахана етәкселеге менән эш кәңәшмәһе үткәрҙе. Унда шифахананың артабанғы үҫеш перспективалары тикшерелде. Республика башлығы ял үҙәге асыуҙың, шулай уҡ шифахана биләмәһен төҙөкләндереүҙең мөһимлеген билдәләне.
— Шифахана биләмәһен мөмкин тиклем һөҙөмтәлерәк файҙаланырға һәм кешеләр рәхәтләнеп ял итһен өсөн тейешле шарттар булдырырға кәрәк. Шул саҡта бында сәләмәтлеген нығытырға теләүселәр ҙә күберәк буласаҡ, — тине Президент.
Әлеге мәлдә шифахана биләмәһендә урынлашҡан быуа һәм уның эргәһендәге ҡомлоҡто тәү сиратта төҙөкләндерергә кәрәк. Быуаның майҙаны алты гектар самаһы, тәрәнлеге биш метрға еткән урындары бар.
Республика башлығы шулай уҡ ял үҙәге төҙөлөшөн тамамлау ваҡыты менән ҡыҙыҡһынды. Төҙөүселәр әйтеүенсә, объект сентябрҙә файҙаланыуға тапшырылырға тейеш. Ял үҙәге өсөн ҡорамалдар һатып алыуға тағы ла 50 миллион һум самаһы аҡса кәрәк буласаҡ.
Бөгөн “Асы” шифаханаһы Башҡортостандағы төп шифаханаларҙың береһе булып тора. Бында республикабыҙҙан ғына түгел, күрше төбәктәрҙән дә ял итергә киләләр. Шифахана директоры Уранбай Ямалов әйтеүенсә, әле шифаханала буш урын юҡ. Былтыр бында 4381 кеше ял иткән, быйыл тәүге биш айҙа шифаханалағы табыш 48 миллион һум тәшкил иткән. Шифаханала 224 кеше эшләй. Уларҙың барыһы ла эштән торлаҡ менән тәьмин ителгән.
Эш сәфәре сиктәрендәє Мортаза Рәхимов шулай уҡ Асы ауылының социаль хәле менән танышты. Республика башлығы СССР-ҙың халыҡ артисы Арыҫлан Мөбәрәковтың һәйкәле эргәһендә, Асы минераль шишмәһендәє һәм ауыл мәҙәниәт йортонда булды. ЄӘлеге мәлдә капиталь ремонт талап ителгәнгә күрә, мәҙәниәт йорто ваҡытлыса эшләмәй. Бинаны ҡарап сыҡҡандан һуң, БР Президенты Рауил Ибәтуллинға объектты артабан файҙаланыу мөмкинлеге булыу-булмау йәһәтенән тикшерергә һәм тейешле һығымта бирергә ҡушты.


text:
Рөстәм Хәмитов РФ Дәүләт Советы ултырышының эш төркөмө составына инде
Башҡортостан РФ Дәүләт Советының «Бюджет сығымдарының һөҙөмтәлелеген арттырыу буйынса саралар тураһында» ултырышына материалдар әҙерләүҙә ҡатнашасаҡ илдең биш субъекты иҫәбенә инде. Уны үткәреү мәсьәләләре буйынса тәүге кәңәшмәлә Башҡортостан Президенты ҡушыуы буйынса төбәктең финанс министры Рузалия Хисмәтуллина ҡатнашты.
БР Финанс министрлығының матбуғат хеҙмәтенән хәбәр итеүҙәренсә, Дәүләт Советы ултырышы ағымдағы йылдың авгусында Мәскәүҙә үтәсәк.
Мәскәү мэры Сергей Собянин етәкселегендәге эш төркөмө составына 25 кеше инде. Улар араһында Рәсәйҙең биш төбәге етәкселере, шул иҫәптән Башҡортостан Президенты Рөстәм Хәмитов бар.


text:
Республика парламентарийҙары асыҡ тауыш биреү режимына күсергә планлаштыра
Дәүләт Йыйылышы депутаттары алдағы пленар ултырышта парламент эшмәкәрлеге регламентына үҙгәрештәр индерәсәк. Уларға ярашлы, парламентарийҙар асыҡ тауыш иреү режимына күсәсәк.
БР Дәүләт Йыйылышының матбуғат хеҙмәтенән билдәләүҙәренсә, асыҡ тауыш биреү һәр депутаттың теркәлеүен күҙ уңында тота, тауыштар электрон система ярҙамында иҫпләнәсәк. Алынған мәғлүмәт нигеҙендә тауыш биреү һөҙөмтәләре менән ҡуша исемлектәр формалаштырыу һәм баҫтырыу планлаштырыла. Улар шулай уҡ стенограммалар һәм протоколдарҙа, республика киң мәғлүмәт сараларында сағылыш табасаҡ.
Дәүләт Йыйылышы рәйесе Константин Толкачев һүҙҙәренсә, үҙгәрештәр закондар сығарыу органы эшмәкәрлегенең асыҡлығын тәьмин итеү маҡсатында индерелә.
— Һәр депутат һайлаусыларына ниндәйҙер вәғәҙәләр бирә, һәм улар депутаттың теге йәки был мәсьәләгә ҡарата ниндәй ҡарашта булыуы, нисек һәм ни өсөн тауыш биреүе тураһында хәбәрҙар булыу мөмкинлегенә эйә булырға тейеш. Бындай сара депутаттарҙың халыҡ алдында яуаплылығын арттырасаҡ, — тип һыҙыҡ өҫтөнә алды спикер.


text:
Андрей Цибизов Башҡортостандағы хеҙмәт инспекцияһы етәксеһе итеп тәғәйенләнде
Рәсәй Федерацияһының һаулыҡ һаҡлау һәм социаль үҫеш министры вазифаһын башҡарыусы Татьяна Голикованың бойороғо менән Андрей Цибизов Башҡортостан Республикаһындағы Дәүләт хеҙмәт инспекцияһы етәксеһе — баш дәүләт хеҙмәт инспекторы итеп тәғәйенләнде.
Андрей Михайлович Цибизов Дәүләт хеҙмәт инспекцияһында инспекция ойошторолған көндән алып тиерлек эшләй. 1995 йылдың июненән 2003 йылдың ғинуарына тиклем – контроллек итеү бүлеге начальнигы – баш дәүләт хеҙмәт инспекторы вазифаһында (хоҡуҡи мәсьәләләр буйынса), 2003 йылдың февраленән – Башҡортостан Республикаһындағы баш дәүләт хеҙмәт инспекторы урынбаҫары вазифаһында (хоҡуҡи мәсьәләләр буйынса).


text:
Йәштәр театры гастролдәр менән Һамарға барасаҡ
18 апрелдән 20-һенә тиклем Һамарҙа Мостай Кәрим исемендәге Башҡортостан Республикаһы Милли йәштәр театры гастролдәре үтәсәк. Һамарҙың «Самарт» йәш тамашасы театры сәхнәһендә Башҡортостан артистары өс спектакль ҡуясаҡ: Гейл Корнелиссондың «Золушка», Анатолий Приставкиндың «Ночевала тучка золотая» һәм татар драматургы Туфан Миңнуллиндың «Йән киҫәккәйем» пьесаһы буйынса спектаклдәр.
Шуны ла әйтергә кәрәк, режиссер Мөсәлим Ҡолбаев ҡуйған «Ночевала тучка золотая» спектакле быйыл «Алтын битлек» милли театраль премияһы сиктәрендә былтырҙан башлап үткәрелгән «Маска плюс» конкурстан тыш күрһәтеүендә ҡатнашты.


text:
Өфө балеринаһы халыҡ-ара конкурс лауреаты булды
Башҡорт дәүләт опера һәм балет театрының балет труппаһы солисткаһы Ирина Сапожникова (педагог-репетиторы Галина Сабирова) Сочиҙа «Молодой балет мира» III халыҡ-ара конкурсында икенсе урын яуланы. Был турала театрҙың матбуғат хеҙмәте хәбәр итте.
Хәтерегеҙгә төшөрәбеҙ, быйыл йәй йәш бейеүсе Истанбулда II Халыҡ-ара балет артистары конкурсының «көмөш» миҙалын яулағайны инде. Хәҙер килеп уға жюри рәйесе Юрий Григорович үҙе булған, бөгөнгө көндә иң ҡатмарлы һәм абруйлы халыҡ-ара конкурстарҙың береһе буйһондо.
Р.Нуриев исемендәге Башҡорт дәүләт хореография колледжын тамамлаусы Ирина сираттағы тапҡыр ҡалабыҙҙа бөтә донъянан тәжрибәле бейеү алиһәләренә конкурент булып торорлоҡ беренсе класлы балериналар әҙерләүҙәрен иҫбатланы.


text:
Ҡаҙылма байлыҡтар табыу арта
Республиканың ҡаҙылма байлыҡтар табыу буйынса предприятиелары даими үҫешеүен дауам итә. БР Сәнәғәт, инвестиция һәм инновация сәйәсәте министрлығы мәғлүмәттәренә ҡарағанда, был тармаҡта беренсе кварталда сәнәғәт етештереүе индексы былтырғы ошо уҡ осорға ҡарата 102,3 процент тәшкил итте. Бында иң ҙур күрһәткес руда табыу менән шөғөлләнеүсе предприятиеларҙа билдәләнде. Был өлкәлә сәнәғәт етештереүе индексы 117,9 процентҡа етте. "Учалы тау-байыҡтырыу комбинаты", "Бүребай тау-байыҡтырыу комбинаты" асыҡ акционерҙар йәмғиәттәрендә һәм башҡа ҡайһы бер предприятиеларҙа етештереү күләмдәре тотороҡло арта бара.
Республика сәнәғәтендә уҙған йыл менән сағыштырғанда етештереү күләмдәренең бер ни тиклем кәмеүе фонында ҡаҙылма байлыҡтар табыу тармағының бындай ыңғай һөҙөмтәләре айырыуса күҙгә ташлана. Мәҫәлән, эшкәртеүсе предприятиеларҙа беренсе кварталда сәнәғәт етештереүе индексы — 86,2 процент, ә электр энергияһы, газ һәм һыу етештереү һәм бүлеү өлкәһендә 96,3 процент тәшкил итте.


text:
Фото:
«Аҡ тирмә» үҙәге Ҡыҙыл майҙанда төшөрөлгән «Тирәтләү» видеоклибы менән таныштырҙы
Фото:
ӨФӨ, 2016 йыл, 19 август. /«Башинформ» мәғлүмәт агентлығы, Ләйлә Аралбаева/.
Мәскәүҙәге «Аҡ тирмә» милли-мәҙәни үҙәге интернетта яңы видеоклип менән таныштырҙы. Уны «Тирәтләү» башҡорт халыҡ йырына нигеҙләнеп режиссер Гөлназ Макиева-Ғәлимуллина Мәскәүҙә Ҡыҙыл майҙанда төшөргән.
Башҡарыусылар ҡурайға һәм ҡумыҙға ҡушылып йырлай. Милли кейемдәге башҡорт ҡыҙҙарын итальяндар, ҡытайҙар, һиндтар уратып алған. Улар ансамбль ағзаларына ҡушылып йырларға тырыша, алҡышлай һәм ҡыҙҙар менән фотоға төшә.
«Барыһын да тыуған яҡҡа, Башҡортостанға һәм уның һоҡланғыс халҡына арналған «Тирәтләү» видеоклибының исем туйы менән ҡотлайым. Күпме энергия, илһам, һөйөү һалынған унда! Ошо премьераны түҙемһеҙләнеп көттөк!» — тип яҙҙы социаль селтәрҙә «Аҡ тирмә» милли-мәҙәни үҙәге етәксеһе Гөлсинә Батыршина.
Мәскәүҙәге «Аҡ тирмә» милли-мәҙәни үҙәге — республика, ил һәм халыҡ-ара кимәлдәге фестивалдәр, конкурстар лауреаты һәм дипломанты. Милли-мәҙәни үҙәк мегаполиста башҡорт халҡының мәҙәниәтен һаҡлап ҡалырға ярҙам итә, яҡташтарҙы берләштерә. «Башҡорт ҡымыҙы» тип аталған тәүге клип та режиссер Гөлназ Макиева-Ғәлимуллинаның ижад емеше.


text:
Синоптиктар ҡар вәғәҙә итә
27-28 апрелдә республикала һалҡын һауа торошо һаҡланасаҡ. Уртаса һауа температураһы норманан 3-5 градусҡа түбәнерәк буласаҡ.
— Республика райондарының күбеһендә ҡар ҡатыш ямғыр яуыуы көтөлә, — тине “Башгидромет” ойошмаһының баш синоптигы Анна Козаева. — Төндә минус биш градусҡа тиклем һыуытыуы көтөлә, көн аяҙытҡанда термометр бағанаһы минус 10 градусҡа тиклем төшөүе ихтимал.
Көндөҙ ҙә ярайһы уҡ һалҡын буласаҡ – ни бары 2-7 градус ҡына йылы. 29 апрелдән аҡрынлап йылыта башлаясаҡ.
Яҡынса күҙаллауҙар буйынса, 1 майҙа көндөҙ һауа 12-17 градусҡа тиклем йылынасаҡ. Бер аҙ яуым-төшөм булыуы ихтимал. 2-3 майҙа болоттар таралырға тейеш. Шул саҡта республикаға сираттағы йылы тулҡын киләсәк.


text:
Өфө шағиры Николай Граховҡа Степан Злобин исемендәге премия бирелде
Өфө шағиры Николай Грахов Степан Злобин исемендәге республика әҙәби премияһына лайыҡ булды. Премия тапшырыу тантанаһы көн элгәре Башҡортостандың Яҙыусылар союзында үтте.
Степан Злобин исемендәге премия 1996 йылда булдырылған. Ул әҙәби йәһәттән крайҙы өйрәнеү өлкәһендәге профессионализм һәм ҡаҙаныштар өсөн йыл һайын бирелә. Премия булдырылғандан алып 15 кеше уның лауреаты булды. Злобин исемендәге премияның беренсе лауреаты – билдәле әҙәбиәт белгесе, яҙыусы-крайҙы өйрәнеүсе Морат Рәхимҡолов.
Николай Грахов күп йылдар дауамында «Бельские просторы» журналының шиғриәт бүлеге мөхәррире булып эшләй. Ул билдәле лирик шағир, балалар шағиры, тәржемәсе. Грахов йәмғеһе 12 китап авторы, уларҙың бишәүһе – башҡорт теленән тәржемә ителгән шиғырҙар йыйынтығы. Башҡортостандың Яҙыусылар союзы ҡарамағындағы балалар әҙәбиәте секцияһын етәкләй.
Степан Злобин премияһы – Николай Граховтың өсөнсө әҙәби наградаһы. Ул шулай уҡ Фәтих Кәрим исемендәге республика премияһына, балаларға тәғәйенләнгән китаптары өсөн Алексей Толстой исемендәге халыҡ-ара премияһына эйә.
Лауреатҡа награданы Башҡортостан Республикаһы Яҙыусылар союзының Рус яҙыусылары берләшмәһе етәксеһе, «Бельские просторы» журналының баш мөхәррире Юрий Горюхин тапшырҙы.


text:
Башҡортостан Президенты Мортаза Рәхимов: предприятие ауырлыҡтары – етәкселәренең намыҫындаФото: Андрей Старостин
Башҡортостан Президенты Мортаза Рәхимов: предприятие ауырлыҡтары – етәкселәренең намыҫында
Башҡортостан Президенты Мортаза Рәхимов: предприятие ауырлыҡтары – етәкселәренең намыҫындаФото: Андрей Старостин
Башҡортостан Республикаһы Президенты Мортаза Рәхимовтың әйтеүенсә, предприятие эшмәкәрлеге күп осраҡта етәксеһенең профессионаллегенән тора, һәм был һүҙҙәр көрсөк осоронда раҫлау тапҡан.
— Күп кенә предприятиеларҙағы хәлдәр торошо борсоуға һала. Шул уҡ ваҡытта бик матур эшләгән, килем алған һәм социаль мәсьәләләрен хәл иткән предприятиелар бар, — тип билдәләне төбәктең 2009 йылдағы социаль-иҡтисади үҫеше йомғаҡтарына һәм 2010 йылға билдәләнгән бурыстарға арналған БР Хөкүмәтенең ултырышында республика башлығы. – Беҙ эшләмәйбеҙ генә, ә мөмкинлектәр бар.
Урындарҙағы менеджерҙарҙың яуаплылығының түбән кимәлдә булыуы камил булмаған идара итеү структураһы арҡаһында йәнә киҫкенләшә, тип иҫәпләй Президент.
— Байтаҡ етәкселәр үҙҙәрен иркен тота, улар – акционер йәмғиәттәре, тимәк, нимә теләйҙәр, шуны эшләйҙәр, ҙур эш хаҡы алалар. Үкенескә күрә, беҙҙә иҡтисад структураһы ла, власть структураһы ла шулай. Барыһын да беҙ хәл итмәйбеҙ. Ҡайһы бер мәсьәләләрҙе беҙ бөтөнләй хәл итә алмайбыҙ. Предприятие ауырлыҡтары – производствоны ошо хәлгә еткергән етәкселәренең намыҫында. Мәҫәлән, яғыулыҡ блогы предприятиеһын зыянға эшләү кимәленә нисек еткерергә мөмкин? Был аңлашылмай миңә.
Һүҙ «Салауатнефтеоргсинтез» асыҡ акционерҙар йәмғиәте хаҡында бара. Уҙған йыл йомғаҡтары буйынса ул зыянды 3,8 миллиард һум күләменә еткергән. Бөгөн «Салауатнефтеоргсинтез»ға республика буйынса зыян суммаһының өстән бер өлөшө һәм эшкәртеү производствоһының кире финанс һөҙөмтәһенең 40 проценты тура килә.
— Етештергәнеңде һатыу булмаһа – бер эш, — тине Мортаза Рәхимов. – Әммә һатыу бар. Сеймал юҡ икән – быныһы икенсе мәсьәлә. Ләкин сеймал да бар. Нисек шулай?
Президенттың һорауҙары яуапһыҙ ҡалды: ултырышта генераль директор булмай сыҡты, ә уның урынына килгән дөйөм мәсьәләләр һәм корпоратив хәүефһеҙлек буйынса урынбаҫары хәл-ваҡиғалар торошона аңлатма бирә алманы.
— Республика буйынса килем кәмеһә лә, бар социаль йөкләмәләр ҙә үтәлде, — тип һыҙыҡ өҫтөнә алды төбәк башлығы. – Беҙ көн һайын райондарҙан хат алабыҙ: дауахана кәрәк, мәктәп кәрәк... Эйе, төҙөргә кәрәк. Ләкин төҙөр өсөн тәүҙә аҡса эшләргә кәрәк. Әйтегеҙ әле, ауылда ҡайҙан эшһеҙлек булһын? Ярҙамсы хужалыҡтарға техника һатып алабыҙ. Бөгөн шәхси хужалыҡтарҙа колхоз һәм совхоздарға ҡарағанда ла техника күберәктер әле.
Уҙған йылда ярҙамсы хужалыҡтарға алған кредиттары буйынса проценттарҙы ҡаплау өсөн бар кимәлдәге бюджеттарҙан 118 миллион һум күләмендә дәүләт ярҙамы күрһәтелгән. Республика бюджеты иҫәбенә 60 процентҡа арзанайтыу юлы менән, лизингы буйынса тағылма инвентаренең тулы комплекты менән бергә 215 трактор тапшырылған. Һәм бына быйыл шәхси ярҙамсы хужалыҡтарға 200 миллион һум күләмендә ярҙам күрһәтелде.
— Беҙҙә мөмкинлектәр бар – эшләргә кәрәк, — тине республика Президенты.


text:
Өфөлә республика архитектура күргәҙмәһе асылды
Башҡортостандың Архитекторҙар йортонда «2011 йылдың иң яҡшы проекты» республика архитектура күргәҙмәһе асылды. Унда төбәктең профессиональ архитекторҙары һәм профилле уҡыу йорттары студенттары ҡатнаша. Йәмғеһе 70 эш тәҡдим ителә.
«Башинформ» агентлығына БР Архитекторҙар йорто директоры Зәбир Ахунов һөйләүенсә, күргәҙмә сиктәрендә конкурс программаһы ла ҡаралған. Еңеүселәр ете номинацияла билдәләнәсәк. Улар араһында — «Сәнәғәт тәғәйенләнешендәге иң яҡшы проект», «Архитектураға һәм төҙөлөшкә өлөш индергән өсөн» һәм башҡалар.
Күргәҙмә 15 февралгә тиклем эшләйәсәк. Конкурсҡа йомғаҡ март башында яһаласаҡ.
Сараны ойоштороусылар булып Башҡортостандың Төҙөлөш һәм архитектура буйынса дәүләт комитеты һәм БР Архитекторҙар союзы сығыш яһай.


text:
Республикала журналистар араһында электрон белем биреү темаһын иң яҡшы яҡтыртыуға конкурс иғлан ителде
2014 йылда Башҡортостан киң мәғлүмәт сараларында электрон белем биреү системаһын тормошҡа ашырыуҙы иң яҡшы яҡтыртыуға конкурс иғлан ителде. Унда федераль киң мәғлүмәт сараларының төбәк ҡушымталары, республика, ҡала, район, берләшмә гәзиттәре, журналдары редакциялары, телевидение, радио, электрон киң мәғлүмәт сараларының ижади коллективтары һәм был редакцияларҙың айырым авторҙары ҡатнаша ала. Эштәр 2015 йылдың 20 ғинуарына тиклем ҡабул ителә.
Ижади эштәрҙе баһалағанда эксперттар советы теманың көнүҙәклеген; материалдарҙың аналитик кимәлен һәм мәғлүмәти тулылығын; иғлан ителгән мәсьәлә өлкәһендә журналистарҙың компетентлыҡ кимәлен; авторҙың стилен һәм тел мәҙәниәтен; теманы асыу үҙенсәлеген; материалдың эске мәғәнәһе тулылығына яҙылған тышҡы формаһының тап килеүен иҫәпкә аласаҡ.
2015 йылдың ғинуар-февралендә конкурсҡа йомғаҡ яһаласаҡ. Еңеүселәр Мәғариф министрлығының дипломдары һәм бүләктәр менән наградланасаҡ.
Конкурсты ойоштороусылар – Башҡортостандың Мәғариф министрлығы, БР Матбуғат һәм киң мәғлүмәт саралары буйынса агентлығы, РФ Мәғариф һәм фән хеҙмәткәрҙәре профсоюзының Башҡортостан республика ойошмаһы.
Конкурс тураһында мәғлүмәтте һәм заявка формаһын киләһе һылтанма менән файҙланып алырға мөмкин.


text:
Өфөлә балаларға, медицина хеҙмәткәрҙәренә һәм пенсионерҙарға грипҡа ҡаршы прививка яһай башланылар
ӨФӨ, 2014 йыл, 15 сентябрь. /«Башинформ» мәғлүмәт агентлығы, Эльмира Сабирова/.
Өфөлә мәктәпкәсә учреждениеларға йөрөүсе балаларға, медицина хеҙмәткәрҙәренә һәм 60 йәштән өлкәнерәк кешеләргә грипҡа ҡаршы прививҡа яһай башланылар. 44 меңдән ашыу кешелек вакцинаның тәүге партияһы Өфө поликлиникаларына килде. Иммунизациялау илебеҙҙә сығарылған балалар өсөн «Гриппол плюс» һәм өлкәндәр өсөн «Гриппол» вакциналары менән уҙғарыла.
Өфө хакимиәтенең матбуғат хеҙмәтендә аңлатыуҙарынса, мәктәп уҡыусыларына, студенттарға, мәғариф һәм бюджет өлкәһе хеҙмәткәрҙәренә, пенсионерҙарға, эшләмәгән граждандарға (халыҡтың 20 проценты, йәғни 214 200 кеше), Милли профилактик прививкалар календары сиктәрендә, прививка бушлай яһаласаҡ. Халыҡтың ҡалған өлөшөнә предприятиеларҙың саралары һәм граждандарҙың үҙ аҡсалары иҫәбенә, шулай уҡ «Башҡортостан Республикаһында социаль характерҙағы ауырыуҙарҙы иҫкәртеү һәм уларға ҡаршы көрәш» республика маҡсатлы программаһы сиктәрендә прививка яһау күҙаллана.


text:
Республиканың торлаҡ-коммуналь хужалыҡ предприятиелары – Рәсәйҙә иң яҡшылар иҫәбендә
Башҡортостандың ике торлаҡ-коммуналь хужалыҡ предприятиеһы 2011 йыл йомғаҡтары буйынса бөтә Рәсәй күләмендәге торлаҡ-коммуналь хужалыҡ өлкәһендәге иң яҡшы предприятие конкурсында юғары дәрәжәле дипломдар алды. Былар Өфөнөң Яһалма ҡоролмаларҙы ремонтлау һәм ҡарау буйынса махсуслаштырылған идаралығы («СУРСИС») һәм «Газ-Сервис» асыҡ акционерҙар йәмғиәте филиалы — «Уфагаз».
Еңеүселәрҙе наградлау тантанаһы кисә Мәскәүҙә барған Бөтә Рәсәй торлаҡ-коммуналь хужалыҡ форумы менән «Төбәктәрҙең торлаҡ-коммуналь хужалыҡ өлкәһендәге ҡаҙаныштары» тармаҡ күргәҙмәһе сиктәрендә үтте.
Башҡортостандың баш ҡалаһының коммуналь предприятиелары — «Махсуслаштырылған хеҙмәтләндереү комбинаты», «Ҡаланы таҙартыу буйынса махсуслаштырылған автомобиль хужалығы», «Уфагорсвет», «Горзеленхоз» муниципаль унитар предприятиелары төрлө дәрәжәләге дипломдар алды. Бүләкләнеүселәр араһында «Нефтекамскводоканал» да бар.
Еңеүселәрҙе Рәсәй Төбәктәр үҫеше министрлығының, Дөйөм Рәсәй йәшәйеште тәьмин итеү хеҙмәткәрҙәре профсоюзының, Рәсәй Геральдика палатаһының Йәмәғәт наградалары буйынса советының етәкселәре һәм белгестәренән торған конкурс комиссияһы билдәләне. Конкурстың төп этабында ҡатнашыуға илдәге 54 төбәктең предприятиелары заявка бирҙе. Былтыр 35 кенә субъект булғайны, тип хәбәр иттеләр республиканың Торлаҡ-коммуналь хужалыҡ министрлығы матбуғат хеҙмәтенән.
Был конкурс Рәсәй Федерацияһы субъекттарының башҡарма власть органдары, урындағы үҙидара органдары, торлаҡ-коммуналь хужалыҡ ойошмалары һәм предприятиелары етәкселәре һәм хеҙмәткәрҙәре араһында ҙур ҡыҙыҡһыныу тыуҙыра һәм йыл һайын ҡатнашыусыларҙың географияһы киңәйә бара.
Башҡортостан предприятиелары торлаҡ-коммуналь хужалыҡ өлкәһендәге иң яҡшы предприятие, ойошма исеменә бөтә Рәсәй конкурсында 10 йылдан ашу ҡатнашып килә. 2010 йыл йомғаҡтары буйынса республиканың 7 предприятиеһы наградалар алғайны.